Sahifalar: 1 2 3 4  6 7 8 Pastga\nMuallif Mavzu: Islomiy axloq ( 23425 marta o'qilgan)\nJavob: Islomiy axloq\n« Javob #60 : 25 Oktyabr 2018, 10:39:44 »\nИмом Аъзам ва хаворижлар\nМаълумки, бизларнинг эътиқодимизда қибла аҳли кофирга ҳукм қилинмайди. Хаворижлар эса гуноҳи кабира қилганларни кофир дер эди. Улар Абу Ҳанифанинг олдиларига мунозара учун келишди ва савол беришди:\n- Айтайлик, масжид олдида иккита маййит турибди. Бириси арақхўр. Ароқ ичиб бўкиб ўлган. Иккинчи маййит эса зинокор аёл. У зино қилиб, қорнида бола бўлиб қолгач ўзини ўлдирган. Шу иккиси кофирми ёки мусулмонми?\nАбу Ҳанифа сўради:\n- Булар қайси миллатдан? Яҳудийми?\n- Шаҳодат калимаси иймоннинг учдан бири, тўртдан бири ёҳуд бешдан бири ҳисобланадими?\n- Ўзингизлар у иккисини Ислом миллатидан, деяпсиз. Уларнинг мусулмон эканини тан олиб туриб, мендан уларни кофирми, деб сўрайсизларми?\nХаворижлар бу жавобдан довдираб қолишди. Лекин яна саволларини давом эттиришди:\nАбу Ҳанифа раҳматуллоҳи алайҳи жавоб бердилар:\n- Мен бу икки маййит тўғрисида Иброҳим алайҳис саломнинг ўз қавми борасида айтган сўзини айтаман. Ваҳоланки у қавмнинг жинояти бу иккисининг жиноятидан кўра оғирроқ эди:\n“Эй Роббим, албатта, у(санам)лар одамлардан кўпини адаштирдилар. Бас, ким менга эргашса, у мендандир. Ким менга осий бўлса, албатта, Ўзинг мағфират қилгувчи ва раҳмлисан”. (Иброҳим. 36) Мен бу икки маййит тўғрисида Ийсо алайҳис саломнинг ўз қавми борасида айтган сўзини айтаман. Ваҳоланки у қавмнинг жинояти бу иккисининг жиноятидан кўра оғирроқ эди:\n“Агар уларни азоблайдиган бўлсанг, бас, албатта, улар Сенинг бандаларинг. Агар уларни мағфират қиладиган бўлсанг, бас, албатта, Сенинг Ўзинг азиз-ғолиб ва ҳикматли зотсан», деганини эсла”. (Моида. 118)\nМен бу икки маййит тўғрисида Нуҳ алайҳис салом ва Набиййимиз Муҳаммад саллаллоҳу алайҳи васалламнинг айтган сўзларини айтаман:\nوَلاَ أَقُولُ لَكُمْ عِندِي خَزَآئِنُ اللّهِ وَلاَ أَعْلَمُ الْغَيْبَ وَلاَ أَقُولُ إِنِّي مَلَكٌ وَلاَ أَقُولُ لِلَّذِينَ تَزْدَرِي أَعْيُنُكُمْ لَن يُؤْتِيَهُمُ اللّهُ خَيْراً اللّهُ أَعْلَمُ بِمَا فِي أَنفُسِهِمْ إِنِّي إِذاً لَّمِنَ الظَّالِمِينَ\n“Мен сизларга: «Ҳузуримда Аллоҳнинг хазиналари бор», демайман. Ғайбни ҳам билмайман. «Мен фариштаман», демайман. «Кўзингизга ҳақир кўринаётганларга Аллоҳ ҳаргиз яхшилик бермайди», демайман. Уларнинг дилларида нима борлигини Аллоҳ яхши биладир. Акс ҳолда, мен, албатта, золимлардан бўлиб қоламан», деди”. (Ҳуд. 31)\n- Ўзимиз қаттиқ туриб олган ҳар қандай диндан қайтдик ва сизнинг динингизга ўтдик. Дарҳақиқат, Аллоҳ таоло сизга улуғ фазл, ҳикмат ва илм берган экан!-, дейишди.\nЭркинжон Ҳусанов. Асака т. "Марқаюз" жомеъ масжиди имом хатиби\n« Javob #61 : 25 Oktyabr 2018, 10:43:59 »\nАллоҳ субҳонаҳу ва таоло Ҳужурот сурасида марҳамат қилади:\n“Албатта, Аллоҳнинг ҳузурида ҳурматлироқларингиз тақводорроқларингиздур” (13-оят)\nАллоҳнинг ҳузурида ҳурмат топиш эса яшашнинг асл маъноси. Инсон дунёга келар экан, беҳудага келмаганлигини англаса, тақводан бошқа йўл исташга ҳожат қолмас.\nИмом Аъзамнинг шогирди имом Муҳаммад жуда ҳам кўплаб китоблар ёзар эди. бир куни “Тақво ҳақида ҳам китоб ёзмайсизми?” дуб сўраб қолишди. Имом Муҳаммад раҳимаҳуллоҳ:\n- Савдо ҳақида китоб таълиф қилмадимми?! – деган эканлар.\nМазкур қисқа жумла тақвонинг асосий қисми савдо сотиқда эканига ишора қилади. Ҳақиқатан ҳам ҳар қандай инсон ҳам ҳаётда савдога аралашмаслиги мушкул. Агарчи бирор нарса сотмаса ҳам, харид қилиши бор. Қишлоқ шароитида-ку, ҳар қандай хонадон ҳам деҳқончилик маҳсулотларини сотиши мумкин.\nФиқҳ китобларида ҳам савдо бўлими анчагина салмоқли ўринда туради. Лекин нимагадир кўпчилик савдо илмини ўрганишга қизиқмайди. Ҳолбуки, арзимас нарсага эътибор қилмаслик савдодан келган даромад ёки харид қилинган маҳсулотнинг ҳалол бўлмай қолишига сабаб бўлиши мумкин. Ҳалоллик эса тақвонинг асли эканлигини унутмаслигимиз керак. Аксинча ҳаром эса нималарга олиб келишини айтиб ўтиришнинг ҳожати йўқ.\nЮқорида айтганимиздек савдо ҳақида фиқҳ китобларда батафсил тўхталган. Ҳаммасини айтиб ўтиш анча катта китоб ёзилишини тақозо этади. Биз кўпчилик амал қилмайдиган, аммо кунда саноқсиз такрорланадиган ҳолатни эслатиб ўтмоқчимиз.\nСавдо-сотиқ пайтида сотувчи иложи борича яхши маҳсулотларга қўшиб нуқсонли маҳсулотини ўтказишга ҳаркат қилишига эътибор берамизу, харидор ҳам иложи борича яхшисини танлаб, бир оз майдароғи ёки меъёрсиз (ностандарт)ларини қайтариб қўйишини одатий ҳол ҳисоблаймиз.\nАслида эса шу ўринда сотувчидан кўра олувчи кўпроқ тажовуз қилади. Яъни ёқмаганини пештахтага қайтариб қўяди. Сотувчи “манавини ҳам оласан!” деб қайтариб солиб қўймайди. Балки “Хўп, ака” деп туради. Иккинчидан сотувчи шундоқ ҳам бир неча грамм оширса ҳам тарозидан камайтириб бермаса-да, олувчи оғирроқ қилиб олишга ҳаракат қилади.\nШу ўринда яхши билиб олишимиз керакки, қатор терилиб қўйилган маҳсулот бир чекадан олинади. Орасидан танлаб олишлик эса шариатимизда рибо ҳисобланади. Мабодо яхшисини олса, алоҳида нархда келишиб олиши керак.\nМантиқан олганда, сиз яхшисни териб олсангиз, сиздан кейинги харидор ҳам ўш нархда сифати пастроғини сотиб олишига тўғри келади. Баландроғ нархда яхшисини сотиб олсангиз, сиздан қолганини сотувчи ҳам арзонроқ сотиши мумкин.\nДемак олувчи ҳам инсоф қилиши керак экан.\nМулла Абдулазиз ота масжиди имом хатиби\n« Javob #62 : 25 Oktyabr 2018, 11:48:57 »\nҚарз ҳақида қисқача\nБанда ҳаёт экан, жамият аъзолари билан доимий алоқада бўлишга муҳтож. Бу алоқалар моддий ва маънавий эрур. Баъзан моддий ёрдамга эҳтиёж туғилса, баъзан маънавий ёрдамга муҳтож бўлиб қолади. Кимдир тасалли берса анча кўнгли кўтарилади.\nМоддий алоқалар ичида кўпроқ учрайдигани қарз олди-бердиси ҳақида ҳам бир оз тушунча эга бўлиб қўйиш керак. Чунки бунинг ҳам ўзига яраша шартлари бор. Ана ўша шартларнинг биринчиси гувоҳлар ҳозирлигида расмийлаштириб қўйишдир. Бу ҳақда Аллоҳ субҳонаҳу ва таоло Бақара сурасида батафсил баён қилган:\nЯъни: “Эй иймон келтирганлар! Маълум муддатга қарз олди-берди қилган вақтингизда, уни ёзиб қўйинг. Орангизда бир ёзувчи адолат билан ёзсин. Ҳеч бир ёзувчи Аллоҳ билдирганидек қилиб ёзишдан бош тортмасин. Бас, ёзсин ва ҳақ зиммасига тушган киши айтиб турсин, Роббига тақво қилсин ва ундан ҳеч нарсани камайтирмасин. Агар ҳақ зиммасига тушган киши эси паст, заиф ёки айтиб тура олмайдиган бўлса, унинг валийси адолат билан айтиб турсин. Эркакларингиздан икки кишини гувоҳ қилинг. Агар икки эр киши бўлмаса, ўзингиз рози бўладиган гувоҳлардан бир эр киши ва икки аёл киши бўлсин. Иккови(аёл)дан бирорталари адашса, бирлари бошқасининг эсига солади. Ва чақирилган вақтда гувоҳлар бош тортмасинлар. Кичик бўлса ҳам, катта бўлса ҳам, муддатигача ёзишингизни малол олманг. Шундоқ қилмоғингиз Аллоҳнинг ҳузурида адолатлироқ, гувоҳликка кучлироқ ва шубҳаланмаслигингиз учун яқинроқдир. Магар ораларингизда юриб турган нақд савдо бўлса, ёзмасангиз ҳам, сизга гуноҳ бўлмас. Олди-сотди қилганингизда, гувоҳ келтиринг ва ёзувчи ҳам, гувоҳ ҳам зарар тортмасин. Агар (аксини) қилсангиз, албатта, бу фосиқлигингиздир. Аллоҳга тақво қилинг. Ва Аллоҳ сизга илм беради. Аллоҳ ҳар бир нарсани билувчи зотдир”. (Бақара. 282)\nШунингдек, қарз беришнинг ҳам, олгандан сўнг ўз вақтида дарҳол қайтаришнинг ҳам ўзига яраша фазилатлари бор.\nБировга қарз бериш садақа беришдан афзалдир. Бу ҳақда Пайғамбаримиз саллаллоҳу алайҳи ва саллам шундай деганлар:\n«Бир кишининг муҳтожга қарз бериши садақа беришидан ўн саккиз даража афзалроқдир».\nҚарз олган киши бошдан қайтаришга ниятли бўлиши шартдир. Уч ҳолатда қарз олмоқ учун мурожаат қилинади:\n1. Xасталик ва бошқа сабаблар билан ишлаб фойда тополмай қолганда, муҳим эҳтиёж чиққанда шунга яраша олмоқ.\n2. Рўзғор, оила камчилигини бутламоқ учун.\n3. Уйланмоқ учун етарли тайёргарлик кўрилмаган ҳолда.\nБу уч ҳолатда Аллоҳ қулнинг вакили ва ёрдамчиси бўлади. Бундай кишига Аллоҳ ёрдам ваъда қилган. (Ал-адаб ал-муфрад. Имом Исмоил ал-Бухорий. зиёуз.cом кутубхонаси)\nСобит Баноний Анас ибн Молик олдиларида эди. Шунда Анас (р.а.) Пайғамбар соллаллоҳу алайҳи васалламнинг айтган гапларини эсладилар.\n"Аллоҳ таоло банданинг уч ҳолатда олган қарзига кафил бўлади: Биттаси – гуноҳга тушиб қолишда қўрқиб, уйланишлик учун қарз олган бўлса, сўнг шу қарзи тўлай олмай, вафот этса, Аллоҳ таоло унинг қарзини қиёмат куни адо этишга кафил бўлади. Иккинчиси – қарзни мусулмонларга ёрдам бeриш учун, ғазотга чиқиш учун олган бўлса, учинчиси – ўликни кўмиш учун қарз олган бўлса. Аллоҳ таоло уларнинг қиёмат кунидаги даъвогарларини рози қилади". (Танбeҳул ғофилин. Ал-Фақиҳ Абу Лайс ас-Самарқандий. зиёуз.cом кутубхонаси)\n« Javob #63 : 25 Oktyabr 2018, 11:51:27 »\nМаълумки, ўз жонига қасд қилиш нафақат Ислом дини таълимотларида, балки бошқа дин вакиллари таълимотларида ҳам оғир гуноҳ саналади. Ҳар қандай соғлом тафаккур ҳам бу ишни қоралайди. Дунёдаги барча жамият вакиллари ўз жонига қасд қилишга қарши чор ва тадбирлар кўришади. Чунки бу ишдан инсонга наф етмайди, балки ҳам шахс учун, ҳам жамият учун иллат етади. Бу иллатнинг энг содда ва хатарли тури – тезда чора кўрилмаса жамиятдаги кўплаб иродаси заиф кишиларга тезлик билан тарқалиб кетиши.\nМазкур дарднинг келтириб чиқарувчи энг асосий омилларидан бири ёшларимизнинг ҳаёт ҳақидаги тушунчасининг саёзлиги, ҳаётни енгил-елпи кинолар орқали тасаввур қилиши, жумладан, миллий қадриятларимиз ҳамда Ислом дини таълимотларидан йироқлашиб кетишлик ҳам бунинг бош сабабларидан бири ҳисобланади. Чунки, миллий қадриятларимиз замирида ва Ислом дини таълимотларида, хоссатан Қуръони карим ва ҳадиси шарифларнинг бир неча ўринларида жон эгасининг ўз жонига қасд қилишидан қатъиян қайтарилган.\nИнсон онгига таъсир этувчи телвидения ва матбуотларда бу борада омманинг фикрини тўғри йўналтироладиган фикрларни олға суриш керак, токи бу маълумотлар инсонни ҳаётда ўз ўрнини топишга кўмак берадиган оқилона билимларни ўзида ҳосил қилишга ёрдам берсин. Зеро, инсоннинг оқилона билимлари унга хато йўлни англаш имконини бериб, беҳуда фикрлардан иборат шайтон васвасасидан халос бўлишига ёрдам беради. Ана шундай оқилона билимлар мажмуасининг энг мукаммали Ислом дини асоси бўлган Қуръони карим ва ҳадиси шарифда баён қилинган кўрсатмалар ҳисобланади. Чунки, Ислом динида бошга мусибат етганда, унга сабр-тоқат билан бардош беришга чақирилади.\nПайғамбаримиздан ворид бўлган ҳадисларда ўз жонига қасд қилишнинг оқибатлари аниқ баён этилади. Абу Ҳурайра (р.а.)дан ривоят қилинган ҳадисда Пайғамбаримиз (с.а.в.) бу ҳақда шундай огоҳлантирадилар: “Кимки, ўз жонига темир билан қасд қилса, жаҳаннам оташида унинг қорнига ўз қўлидаги темири билан абадий азоб берилади. Ким заҳар ичиб ўз жонига қасд қилса, жаҳаннам оташидан абадий ҳўплаб-ҳўплаб ичкизилади. Ким ўзини тоғдан ташлаб ўлдирса, у абадий жаҳанамга улоқтирилади.”\nСобит ибн Заҳҳокдан ривот қилинган ҳадисда Пайғамбаримиз (с.а.в.) шундай деганлар: “Ким ўзини нима билан ўлдирса, қиёматда унга ўша нарса билан азоб берилади.”\nИбн Аббос розияллоҳу анҳумодан шундай ривоят қилинади: Расулуллоҳ соллаллоҳу алайҳи васаллам дедилар: “Инсон туғилганда шайтон унинг қалбига ўтирувчидир, агар у ақлини ишлатса ва Аллоҳни зикр қилса шайтон чекинади (яъни, ноумид бўлур), агар (Аллоҳни зикридан) ғофил қолса шайтон унга васваса қилур”. Имом Бухорий ривояти.\nСалафи солиҳлар Иброҳимдан, у киши ибн Авндан ривоят қиладилар: “Кўнгилга (қалбга) келадиган нарса икки хил бўлади: Малак (Фаришта)нинг қалбга келтирадиган нарсаси ва шайтоннинг қалбга келтирадиган нарсаси. Агар Фариштанинг қалбга келтирадиган нарсаси бўлса, Аллоҳга ҳамду сано айтиб, унга шукр қил ва агар шайтоннинг макру маломати бўлса ундан сақлангин. У васвасадан паноҳ сўрагин”.\n(манба: “Бидъатчи, адашган ва адаштирувчи фирқаларга раддиялар китоби”.Шайх Абу Мутиъ Макҳул ибн Фазл Насафий).\nХолиқов Анваржон. Асака т. "Пастки Қурама" жоме масжиди имом хатиби\n« Javob #64 : 06 Noyabr 2018, 11:38:56 »\nҲар бир нарсанинг меъёри бор. Пайғамбаримиз саллаллоҳу алайҳи васаллам айтганларидек, ишларнинг яхшиси ўртасидир.\nخَيْرُ الأُمُورِ أَوْسَطُهَا\nУч киши Расулуллоҳ саллаллоҳу алайҳи ва салламнинг уйларига келиб ибодатлари ҳақида сўрашди. Қандай ибодат қилишларининг хабарини берганларидан сўнг уларга оздек туюлди. Ўзларича:\n“Бизлар қаёқдаю, Расулуллоҳ саллаллоҳу алайҳи ва саллам қаёқдалар. Ва ҳолонки олдинги ва кейинги гуноҳлари кечирилган зот бўлсалар!” дейишди.\n“Мен энди кечаси бутунлай ухламай ибодат қилиб чиқаман”.\n“Умрим бўйи рўза тутиб юраман, рўзасиз бўлмайман!” деди. Учинчиси эса:\n“Аёлларга яқин бўлмайман!” деди.\nРасули акрам саллаллоҳу алайҳи ва саллам келиб бу сўзлардан хабардор бўлгач, масжидга одамларни йиғиб хутба қилдилар:\n- Одамларга нима бўлдики, шундай-шундай дейишади! Аллоҳга қасамки, мен одамларнинг ичида Аллоҳга энг яқинроғиман! Энг қўрққувчироғиман! Лекин рўза тутаман, тутмай ҳам юраман. Намоз ҳам ўқийман, ухлайман ҳам. Аёлларга яқин ҳам бўламан. Кимки менинг суннатимдан ўзини олиб қочса, мендан эмас!\nАллоҳ таоло охирги замон умматларига Ўзи рози бўлган Ислом дини ҳар томонлама мукаммаллиги Моида сурасида баён этилган:\n“Бугунги кунда Мен сизнинг динингизни мукаммал қилиб бердим. Сизга неъматимни батамом қилдим. Ва сизга Исломни дин деб рози бўлдим”.\nБу дин ва унинг аҳкомлари шунчалик мукаммалки, унга қўшиб ҳам камайтириб ҳам бўлмайди.\nАҳмад Муҳаммад Ассофнинг “Қабасот” китобида баён қилинганидек: “Инсоннинг ўз нафси билан адолатда бўлишлиги танасини эҳтиёт қилиб саломат сақланиши учун керакли чораларни кўриб боришлигидур. Бу нарса барча тасарруфотларда меъёрда бўлишликдур. Чунки бунда меъёр фазилатдур. Фазилат эса икки нуқсон орасидаги ўртаҳолликдур”.\nАбдуллоҳ ибн Амр разияллоҳу анҳудан ривоят қилинади.\n«Мeнинг ҳаётимнинг ҳаммасида кундузи рўза тутиб, кeчаси қоим бўламан, дeб айтган сўзим Расулуллоҳ саллаллоҳу алайҳи ва салламга етказилибди. Шунда у зот:\n«Сeн шундоқ-шундоқ дедингми?» дeдилар. Мeн айтдим:\n«Ота-онам сизга фидо бўлсин, эй Аллоҳнинг расули, шундай деган эдим».\n«Сeн буларга қодир эмассан. Рўза тутгин, оғзингни ҳам очгин. Ухлагин, қоим ҳам бўлгин. Бир ойда уч кун рўза ҳам тутгин. Чунки битта яхшиликка ўн баробар савоб бeрилур. Сeн бу билан замоннинг барчасида рўза тутган бўласан», дeдилар. Мeн:\n«Бундан-да афзалига ҳам тоқат қила оламан», дедим. Жаноб саллаллоҳу алайҳи ва саллам:\n«Бир кун рўза тутиб, икки кун оғзинг очиқ бўлсин», дeдилар.\n«Бундан-да афзалига ҳам тоқат қила оламан».\n«Бир кун рўза тутиб, бир кун оғзинг очиқ бўлсин. Мана шу рўзаларнинг энг ўртаси. Бу Довуд алайҳисаломнинг рўзасидир».\n«Бундан афзалига ҳам тоқат қила оламан», дeдим. Шунда Расулуллоҳ саллаллоҳу алайҳи ва саллам:\n«Бундан афзали йўқдир», дeдилар. У зот айтган уч кунни қабул қилганим мeнга аҳли ва молимдан яхшироқ эди». (Риёзус солиҳин. Нававий. Зиё.Уз кутубхонаси)\nБ. Сулаймонов. Асака т. "Файзобод" жоме масжиди имом хатиби\n« Javob #65 : 06 Noyabr 2018, 11:41:50 »\nПайғамбаримиз саллаллоҳу алайҳи васаллам ихлос ҳақида шундай деганлар:\n“Шубҳасизки, амаллар ният биландир. Ва ҳар кишига қилган нияти учун бeрилур. Кимнинг ҳижрати Аллоҳ ва расули учун бўлса, Аллоҳ ва расулига бўлади. Кимнинг ҳижрати дунё топмоқ учун ёки бирор хотинга уйланиш учун бўлса, у кишининг ҳижрати ният қилган нарсаси учун бўлади”.\n“Махфий сўзлашиш - сирларга қўрғон. Садақа - молларга қўрғон. Ихлос - амалларга қўрғон бўлади”.\nИхлос қалбнинг мушки-анбари ва унинг обираҳмати, барча муваффақият ва нажотнинг асоси экан. Банда амалини беихлослик билан адо этса, хуржунини қумга тўлғазиб сафарга чиққан мусофирга ўхшайди.\nИлм аҳли ва уламоларнинг таърифларича, ихлос – риёни тарк этишдир, яъни банда қиладиган амалида фақат Аллоҳ таолонинг ризосини қасд этишидир. Аллоҳ таоло хабар бериб айтади:\nوَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ وَذَلِكَ دِينُ الْقَيِّمَةِ (سورة البيّنة/5)\nяъни: “(Ҳолбуки, улар фақат ягона Аллоҳга, Унинг учун динни (ширкдан) холис қилган, тўғри йўлдан оғмаган ҳолларида ибодат қилишга ва намозни баркамол адо этишга ҳамда закот беришга буюрилган эдилар. Мана шу тўғри (ҳаққоний) диндир”.\nҲазрати пайғамбаримиз Муҳаммад (с.а.в) эса амалда ихлоснинг ўрни ҳақида бундай деб марҳамат қилганлар:\n" إنَّ الله لا يقبل من العمل الاما كان له خالصاً و اُبْتُغِي به وَجهه"(رواه النسائى)\nяъни: “Аллоҳ таоло холис Ўзи учун ва Ўзи йўлида қилинган амални қабул қилади”.\nДонишмандлар бундай дейдилар: “Бир соатлик ихлос абадий нажот келтиради, аммо бу каби ихлос нодирдир”.\nИхлос барча пайғамбар ва расулларнинг гўзал сифати экани ҳақида Аллоҳ таоло хабар бериб, бундай дейди:\nوَاذْكُرْ عِبَادَنَا إبْرَاهِيمَ وَإِسْحَاقَ وَيَعْقُوبَ أُولِي الْأَيْدِي وَالْأَبْصَار إِنَّا أَخْلَصْنَاهُمْ بِخَالِصَةٍ ذِكْرَى الدَّارِ وَإِنَّهُمْ عِنْدَنَا لَمِنَ الْمُصْطَفَيْنَ الْأَخْيَارِ (سورة ص/45-47)\nяъни: “(Эй, Муҳаммад!) Қувват ва фаросат эгалари бўлганбандаларимиз – Иброҳим, Исҳоқ ва Яъқубларни эсланг! Биз уларни (бир) хислат – (боқий) диёр эслатмаси билан хос қилдик. Яна улар Бизнинг ҳузуримизда танланган, яхши кишилардандир”.\nИхлосда кўплаб фазилат ва кўп фойдалар мавжуд, шулардан бири озми ёки кўпми амални ихлос билан адо этиш бўлиб, унинг натижасида улуғ савоблар ҳосил бўлишидир. Абдуллоҳ ибн Муборак айтади:\n“Баъзи катта ишни нияти сабабидан савоб оз, айрим кичик амални ният билан савоби кўп бўлади. Чиройли ихлос инсон қалбини ҳасад ва хиёнатдан сақлайди”.\nҲазрати пайғамбаримиз Муҳаммад (с.а.в) марҳамат қилиб айтдилар:\n“Мўмин банданинг қалби уч нарса билан обод бўлади: Аллоҳ йўлида ихлос билан қилинган амал, имомларнинг мусулмонларга қиладиган яхши насиҳатлари ва ҳар вақт уларга қиладиган дуолари”.\n(Манбалар: Риёзус солиҳин, Мунаббиҳот ва жума тезислари)\nМ. Иминов. Асака т. "Ҳазрат Умар" масжиди имом хатиби\n« Javob #66 : 06 Noyabr 2018, 11:45:38 »\nЧақимчилик нақадар пасткашлик ва нақадар жирканч. Бироқ соҳиби бунга парво қилмайди. У чақимчилик денгизига шунчалар ғарқ бўлиб кетганидан, ташқаридаги гўзал оламни идрок қила олмайди.ю\nЧақимчиликни араб тилида “намима” дерлар. Бу ҳақда Абдулла Авлоний шундай ёзар:\n“Намимат деб сўз юрутмак, чақимчиликни айтилур. Наммомлик (чақимчилик) фасоди аxлоқдан туғуладурган ёмон xулқларнинг биридур.\nНаммомлик нифоқ ва фасаднинг асоси ўлдиғи учун бу ёмон сифатни ўзига\nмаслак қилган кишилар xалқ назарида мунофиқ ёд ўлунурлар. Икки мўмин орасида сўз юрутуб, бирини бирига душман қилуб, икки орага нифоқ ва адоват оташларини солуб, бир-биридан жудо ва xонавайрон қилмакни дилида зарра қадар имон ва инсонияти бор инсонларнинг виждонлари асло қабул қилмаса керак.\nБаъзи адоват ва xасадчи кишилар бировнинг шаънида йўқ сўзларни ифтиро ва бўҳтон қилуб, ул кишини қадр ва обрўсини тўкмак ва эътибордан тушурмак ниятида ҳар кимга сўзлаб юрурлар. Мундай кишиларни шариатда шаҳодатлари мақбул эмасдур, ҳамда уйдурма сўзларининг ҳақиқати билинуб қолуб, бировга\nқазиган чуқурларига ўзлари йиқилуб, xалқ орасида чақимчилик исми ила ёд ўлунуб, тезгина қадр ва эътибордан тушуб қолур.\nҚалби пок ва виждони саломат ўлан инсон бу каби ҳийла ва тазвирдан тилини тияр. Чунки мундай фасод аxлоқға мубтало бўлган арбоби нифоқ фақат xалқ қошида эмас, жаноби Ҳақ назаринда ҳам суюмсиздур”. (Туркий Гулистон ёxуд аxлоқ. зиёуз.сом кутубхонаси)\nАсмоъ бинти Язид разияллоҳу анҳу дан ривоят қилинди: "Расулуллоҳ саллаллоҳу алайҳи ва саллам саҳобийларга: "Мен сизларга энг яхшиларингизни айтиб берайми?" - дедилар. Саҳобийлар: "Ё Расулаллоҳ, айтиб беринг", дейишди. "Улар шундай кишиларки, қачон кўринсалар Аллоҳ таолони эслатадилар. Энг ёмонларингизни айтсам, улар чақимчилик билан юриб дўстлар орасини бузувчи, бегуноҳ одамларга бузуқлик, ҳалокат ва машаққатга мубтало бўлишларини изловчи кишилардир", дедилар".\nНабий муҳтарам саллаллоҳу алайҳи ва саллам саҳобийларидан "Туҳмат ёки чақимчилик нима, биласизларми?" - деб сўрадилар. Саҳобийлар: "Буни Аллоҳ таоло ва унинг Расули яхшироқ билади", - дейишди. Расулуллоҳ саллаллоҳу алайҳи ва саллам: "Бу - одамларнинг орасини бузиш учун гапини бирбирларига нақл қилиб юришдир", дедилар. (Ал-адаб ал-муфрад. Имом Исмоил ал-Бухорий. зиёуз.cом кутубхонаси)\nҲузайфа, Аллоҳ разияллоҳу анҳудан ривоят қилади: Пайғамбар (с.а.в.):\n“Чақимчилар жаннатга кирмайдилар”, дeганини эшитганман.\nАбу Ҳурайра ривоят қилади: Расулуллоҳ (с.а.в.) бундай дeдилар:\n“Сизлар ёмонларингизни биласизларми?”\nСаҳобалар жавоб қилишди:\n“Аллоҳ ва Расули билгувчидир”.\nРасулуллоҳ (с.а.в.) айтдилар:\n“Сизларнинг ёмонларингиз иккиюзламачи кишидир. Буларга бир юзи ва бошқаларга иккинчи юзи билан кeлади. (Танбeҳул ғофилин. Ал-Фақиҳ Абу Лайс ас-Самарқандий. зиёуз.cом кутубхонаси)\nМуҳаммадқудратбек Дадабоев. Асака т. "Ҳолмадодхоҳ" масжиди имом хатиби\n« Javob #67 : 12 Noyabr 2018, 13:23:21 »\nҒийбатнинг бадбўй ҳиди\nДинимиз таълимотларига кўра мусулмонлар дўстлик ва тотувлик ка буюрилади. Одамлар орасида гина-кудурат ва душманлик қораланади. Шундай иллатларнинг бири ғийбатдир. Ғийбатдан, чақимчиликдан, кишиларни ранжитадиган ножўя ва ёмон сўзлардан сақланиш лозим, чунки булар ислом динида ҳаромдир.\nБир куни пайғамбаримиз саҳобалардан сўрадилар:\n"Ғийбат нима, биласизларми?"\n"Аллоҳ ва унинг расули билур", - дедилар.\n"Дин қардошига ёқмайдиган сўзларни унинг орқасидан сўзлашдир", - дедилар.\nПайғамбаримизнинг саҳобалари яна сўрадилар:\n"Агар қардошларимизни ёмонлаганимиз тўғри бўлса, сўзласак бўладими?"\nПайғамбаримиз марҳамат қилдилар:\n"Агар сўзлаган сўзларингиз тўғри бўлса, ғийбат қилган бўласиз. Сўзлаган сўзларингиз тўғри бўлмаса, туҳмат қилган бўласиз".\nҚуръонда Аллоҳ таоло ғийбат қилишни одам гўштини ейишга ўхшатган ва кишиларни қатьий равишда ғийбатдан қайтарган.\n"Эй мўминлар, кўп гумонлардан четланинглар! Чунки айрим гумон(лар) гуноҳдир! (Ўзгаларнинг айблари ортидан) жосуслик қилиб юрманглар ва айримларингиз айримларни ғийбат қилмасин. Сизлардан бирон киши ўлган биродарларининг гўштини ейишни яхши кўрурми? Ана ёмон, кўрдингизми?! (Бас гуноҳи бунданда ортиқ бўлган ғийбатни ҳам ёмон кўрингиз!) Аллоҳдан қўрқингаз!" ("Ҳужурот" сураси, 12-оят) (Ислом ахлоқи. ziyouz.com kutubxonasi)\nЖобир ибн Абдуллоҳ разияллоҳу анҳу айтдилар: "Расулуллоҳ саллаллоҳу алайҳи ва саллам билан бирга эдик. Қандайдир сассиқ ҳид таралди. Шунда Расулуллоҳ саллаллоҳу алайҳи ва саллам:\n"Биласизларми бу нима? Бу мўминлар ғийбатининг ҳидидир", дедилар".\nАбу Ҳурайра айтдилар: "Моиз ибн Молик Асламий келди, уни Расулуллоҳ саллаллоҳу алайҳи ва саллам "Робиъа" деган жойда ражм (тошбўрон) қилдирдилар. Расулуллоҳ саллаллоҳу алайҳи ва саллам бир сафар саҳобийлар билан ўша ердан ўтдилар. Улардан бири:\n"Мана шу ҳалок бўлган одам Набий (а.с.)нинг олдиларига бир неча бор келди, ҳар сафар келганида ул зот уни қайтардилар, мана, қарангки, итдек ўлиб кетди", деди.\nРасулуллоҳ саллаллоҳу алайҳи ва саллам ўлиб, оёклари қуриб ётган эшакнинг ёнидан ўтгунча индамадилар, сўнг ҳалиги кишига:\n"Мана бундан енглар!" дедилар.\n"Шу ўлган эшакдан-а, Расулаллоҳ?" деб сўрашди. Ул зот:\n"Сизлар ўлган биродарингиз обрўсини тўкишдан эришган нарсангиз буни ейишдан оғирроқ гуноҳдир. Муҳаммаднинг жони қўлида бўлган Зотга қасамки, албатта у (Моиз) жаннат анҳорларидан бирида чўмилиб юрибди", дедилар". (Ал-адаб ал-муфрад. Имом Исмоил ал-Бухорий. зиёуз.cом кутубхонаси)\n« Javob #68 : 12 Noyabr 2018, 15:19:53 »\nҲидоят Аллоҳдандир. Бу ҳақда бир қанча оят ва ҳадислар бор. Жумладан “Каҳф” сурасида шундай баён қилинади:\nЯъни: “Кимни Аллоҳ ҳидоятга бошласа, ўша ҳидоят топгувчидир. Кимни адаштирса, бас, ҳаргиз унга иршод қилувчи бирон дўст топа олмассан”.\nЯна “Қасас” сурасида шундай дейилади:\nЯъни: “Албатта, сен ўзинг севган кишингни ҳидоят қила олмассан. Лекин Аллоҳ кимни хоҳласа, ўшани ҳидоят қилур. У ҳидоятга юрувчиларни яхши билгувчи зотдир”.\nРасулуллоҳ саллаллоҳу алайҳи васаллам даврларида аллоҳ ҳидоят қилган инсонлар, агарчи аввалда мушрик бўлган бўлсалар ҳам имон неъматига сазовор бўлдилар. Кимданки ҳидоят неъматини узиб қўйган бўлса, улуғ мўжизаларни ўз кўзлари билан кўриб туриб ҳам мусулмон бўла олмадилар. (Худо сақласин)\nМушриклар Расулуллоҳдан бирон мўжиза кўрсатишни талаб қилиб уялтирмоқчи бўлишди. Улар йиғилишиб:\n«Эй Муҳаммад, агар рост пайғамбар бўлсанг ойни иккита қилиб кўрсат", дeйишди.\nАллоҳ ўз пайғамбарини мулзам қилиб қўймаслик учун ойни қоқ иккига бўлиб кўрсатди. Расулуллоҳ:\n"Ана, кўринглар", дeя осмонга ишора қилдилар.\nБу ғаройиб ҳодисани жуда кўп кишилар айнан бир хил ривоят қилишгани учун ёлғон бўлиши мумкин эмас. Аллоҳ таоло бу воқeани қамар сурасининг 2-7-оятларида: "Қиёмат яқинлашди, ой бўлинди", дeя баён этади. Мушриклар бу воқeадан таъсирланиш ўрнига, Муҳаммад сeҳр ишлатиб, одамларнинг кўзини боғлади, дeйишди. Аллоҳ юқоридаги суранинг 3-оятида:\n"Улар бирор мўжизани кўрганда тeскари қарашади, уни одатдаги сeҳр дeйишади", дeйди.\nШундан кeйин мушриклар қаршилик кўрсатиш ниятида қайсарлик билан Расулуллоҳдан бошқа мўжиза кўрсатишни талаб қилишади ва худди Исро сурасининг 90-93-оятларида баён этилгандeк шарт қўйишади.\n"Токи сeн ер остидан биронта булоқни қайнатиб чиқармагунингча гапларингга асло ишонмаймиз. Ё қоқ ўртасидан каттакон анҳор оқиб ўтадиган хурмозор, толзор боғинг бўлсин, ё ўзинг айтгандeк устимизга осмонни парчалаб ташла, ё пайғамбарлигингга гувоҳ қилиб Худо билан фаришталарни олдимизга олиб кeл. Лоақал биз ўқий оладиган бирон китоб кўрсатмагунингча осмонгачиқиб тушганингга ишонмаймиз", дeйишади улар.\nАллоҳ уларнинг талабларига жавобан Исро сурасининг 90-93-оятларида:\n"Сeн, роббим покдир, мeн бор-йўғи пайғамбар бўлган бир инсонман, дeгин", дeди.\nМушрикларнинг дили мутаассиблик ва жаҳолат билан шу қадар қорайиб кeтганки, ҳар қанча мўжиза кўрсатилса ҳам, барибир, имонга кeлишмаслигини парвардигор яхши билар эди. Шу боис Анъом сурасининг 109-оятида бу ҳақда шундай дeйди:\n"Уларга мўжиза кўрсатилса-да, барибир, ишонмаслигини билмайсизларми?"\nАнфол сурасининг 32-оятида айтилгандeк:\n«Эй Аллоҳ, Қуръончиндан ҳам сeн томондан нозил қилинган бўлса, устимизга тош ёгдиргин ёки бизга оғир азоб юборгин", дeган одамлардан яхшилик кутиш мумкинми?\nДили қорайган бу кимсалар Қуръонни чиндан ҳам сeн юборган бўлсанг бизни ҳидоят қилгин, дeйишгани йўқ. Улар пайғамбарни мулзам қилиш ниятида мўжиза кўрсатишни сўрашар, Худонинг элчилари эса имон кeлтиришдан бош тортаётган кофирлар Од ва Самуд қавмидeк қирилиб кeтишидан кўрқиб, улар истаган мўжизани Худодан сўрашмас эди.\nАллоҳ Исро сурасининг 59-оятида айтган гаплари бу фикрни тасдиқлайди:\n"Аввалшларнинг кароматларини йўққа чиқаришгани учун мўжизаларни намоён этмадик".\n(Манба: Нурул яқин. Муҳаммад Хузарий. зиёуз.cом кутубхонаси)\nҲаммамизни Аллоҳ Ўзи ҳидоят қилсин!\nҲусанбой Сотволдиев. Асака т. "Икром ҳожи" жоме масжиди имом хатиби\n« Javob #69 : 20 Noyabr 2018, 16:17:35 »\nИслоҳ ҳам садақадир\nҲаёт паст-баланд. Банда ожиз. Ҳар қанча етук инсон бўлса-да, ожизлиги сабаб кишилар ўртасида гоҳ у томоннинг, гоҳ бу томоннинг айби билан гина ва адоватлар бўлиб туриши табиий. Динимиз воқелик дини бўлганлигидан бу ҳолатларни ҳам ҳисобга олган ва шунга яраша чора тадбирларининг кўрсатмаларини баён қилган.\nАввало Қуръони карим оятларига мурожаат қиламиз.\nوَإِن طَائِفَتَانِ مِنَ الْمُؤْمِنِينَ اقْتَتَلُوا فَأَصْلِحُوا بَيْنَهُمَا فَإِن بَغَتْ إِحْدَاهُمَا عَلَى الْأُخْرَى فَقَاتِلُوا الَّتِي تَبْغِي حَتَّى تَفِيءَ إِلَى أَمْرِ اللَّهِ فَإِن فَاءتْ فَأَصْلِحُوا بَيْنَهُمَا بِالْعَدْلِ وَأَقْسِطُوا إِنَّ اللَّهَ يُحِبُّ الْمُقْسِطِينَ * إِنَّمَا الْمُؤْمِنُونَ إِخْوَةٌ فَأَصْلِحُوا بَيْنَ أَخَوَيْكُمْ وَاتَّقُوا اللَّهَ لَعَلَّكُمْ تُرْحَمُونَ\nЯъни: “Агар мўминлардан икки тоифа урушиб кетсалар, бас, ўрталарини ислоҳ қилинг. Агар улардан бири иккинчисига тажовуз қилса, сиз тажовуз қилганига қарши, то у Аллоҳнинг амрига қайтгунича урушинг, агар қайтса, бас, ўрталарини адолат билан ислоҳ қилинг. Одил бўлинг, албатта, Аллоҳ адолат қилгувчиларни суядир. Албатта, мўминлар биродардирлар, бас, икки биродарингиз ўртасини ислоҳ қилинг, Аллоҳга тақво қилинг, шоядки, раҳм қилинсангиз”. (Ҳужурот. 9-10)\nЯъни: “Кимки васият қилувчидан тойилиш ёки гуноҳ содир бўлишидан қўрқса, бас, уларнинг орасини ислоҳ қилса, унга гуноҳ бўлмайди. Албатта, Аллоҳ мағфиратли ва раҳмли зотдир”. (Бақара. 182)\nҲадиси шарифларда одамларнинг орасини ислоҳ қилиш учун бериладиган ажрлар ҳам баён қилинган. Абу Ҳурайра разияллоҳу анҳудан ривоят қилинади – Расулуллоҳ саллаллоҳу алайҳи васаллам:\n«Киши ҳар куни ўзининг ҳар бир аъзоси ва бўғими учун садақа қилиши лозимдир. Икки кишининг орасини ислоҳ этиш ҳам садақадир. Уловига чиқаётганда ёрдамлашиб қўйилса ёки юкини юклашиб бeрилса, у ҳам садақадир. Мулойим сўз ҳам садақадир. Намозга юриб борилган ҳар бир қадам ҳам садақадир. Йўлдан азият бeрувчи нарсаларни олиб ташлаш ҳам садақадир», дeдилар. Имом Бухорий ва Муслим ривоятлари. (Риёзус солиҳийн. Абу Закариё Яҳё ибн Шараф Нававий. зиёуз.cом кутубхонаси)\nУмму Гулсум бинти Уқба розияллоҳу анҳодан ривоят қилинади, бу аёл Набий соллаллоҳу алайҳи васалламга байъат қилган биринчи муҳожиралардан бўлган эди. У киши Расулуллоҳ соллаллоҳу алайҳи васалламнинг:\n«Одамлар орасини ислоҳ қилган каззоб эмас. Хайрни айтади ва хайрни етказади», деганларини эшитган экан.\n«Мен у зотнинг одамлар «ёлғон» дейдиган нарсадан бирор нарсага рухсат берганларини эшитмаганман. Илло, уч нарсага; урушда, одамлар орасини ислоҳ қилишда ва эрнинг ўз хотинига ва хотиннинг ўз эрига гапиришида рухсат берганлар», деди у».\n«Расулуллоҳ соллаллоҳу алайҳи васалламнинг ёлғондан бирор нарсага рухсат берганларини эшитмаганман. Илло, уч нарсани «ёлғончи ҳисобламайман» дер эдилар; одамлар орасини ислоҳ қилган одамни. У бир гапни айтса, ундан ислоҳдан 6ошқани ирода қилмайди. Урушда сўз сўзлаган кишини ва ўз хотинига сўз айтган эрни ҳамда ўз эрига сўз айтган хотинни», дейилган. (Шайх Муҳаммад Содиқ Муҳаммад Юсуф. Яхшилик ва ахлоқ китоби)\nАллоҳ ораларимизни ислоҳ қилсин ва мўминларни ўзаро бир-бирларига бефарқ бўлишдан сақласин.\n« Javob #70 : 21 Noyabr 2018, 13:09:50 »\nМуқаддас динимиз таълимотлари инсонни фақатгина эзгулик, аҳил тотувликка буюради. Ёмон иллатлардан, инсонлар орасида бўладиган турли бўғзу адоватлардан, фирибгарлик ва ҳасад қилишликдан қайтаради.\nАбу Ҳурайра разияллоҳу анҳудан ривоят қилинган ҳадиси шарифда Расулуллоҳ саллаллоҳу алайҳи ва саллам:\n“Гумондан сақланинглар, чунки гумон сўзларнинг ёлғонроғидур. Жосуслик қилманглар, айбларни қидирувчи бўлманглар, олишманглар, ҳасад қилманглар, нафратланманглар, душманлик қилманглар! Аллоҳнинг биродарлашган бандалари бўлинглар!” деганлар.\nАҳмад ибн Ҳанбал раҳматуллоҳи алайҳи Анас разияллоҳу анҳудан ривоят қилади:\n“Расулуллоҳ саллаллоҳу алайҳи ва саллам билан бирга ўтирган эдик, жаноб:\n- Ҳозир замон сизларнинг ҳузурингизга жаннат аҳлидан бўлган бир киши кириб қолади, – дедилар.\nАнсорлардан бир киши соқолида янги олган таҳоратининг асоратлари билан, ковушини чап қўлига илиб олганча кириб келди.\nЭртаси куни Расулуллоҳ саллаллоҳу алайҳи ва саллам яна ўша гапни айтдилар. Яна ўша киши аввалгидек ҳолатда кириб келди. Учинчи куни ҳам Расулуллоҳ саллаллоҳу алайҳи ва саллам аввалги сўзи каби айтдилар, бу сафар ҳам ўша киши ўша ҳолатда кириб келди.\nРасулуллоҳ саллаллоҳу алайҳи ва саллам ўринларидан турганларидан сўнг Абдуллоҳ ибн Амр ибн Ос разияллоҳу анҳумо ҳалиги кишига эргашди ва:\n- Мен отам билан айтишиб қолиб, уч кунгача олдига кирмасликка қасам ичиб қўйган эдим. Агар уйингга киргизишни маъқул кўрсанг уч кунни сенинг уйингда ўтказсам? – деди.\n- Майли, – деди ансорий.\nАбдуллоҳ кейин айтиб беришича уч кун ансор билан бирга бўлди. Аммо кечалари туриб ибодат қилганини кўрмади. Фақат бомдодга тургунича кўрпасида у томондан бу томонга ағдарилганида Аллоҳни зикр қилар ва такбир айтиб қўяр эди.\n“Шунингдек ёмон сўз айтганини эшитмадим, – дер эди Абдуллоҳ. – Уч кеча ўтди. Жуда ҳам ортиқча ибодат қиладиганга ўхшатмадим.\n- Эй Аллоҳнинг бандаси! Мен билан отамнинг орамизда ҳеч қандай ғазаб ва аразлашиш бўлгани йўқ эди. Лекин мен Расулуллоҳ саллаллоҳу алайҳи ва саллам сен ҳақингда уч маротаба “Ҳозир замон сизларнинг ҳузурингизга жаннат аҳлидан бўлган бир киши кириб қолади” деганларини эшитдим, уччала сафар ҳам сен кириб келдинг. Шунинг учун сенинг уйингга кириб амалларингни кўрсам, мен ҳам сенга эргашсам деган эдим, аммо сенинг кўп ибодат қилганингни кўрмадим. Хўш, Расулуллоҳ саллаллоҳу алайҳи ва саллам сен ҳақингда берган башоратига етказган нарса нима ўзи? – сўрадим ундан.\n- Шу кўрганингдан бошқа ҳеч гап йўқ, – деди ансорий.\nЭнди қайтиб чиқиб кетаётган эдим, чақирди-да:\n- Шу кўрганингдан бошқа ҳеч гап йўқ. Фақат мен кўнглимда мусулмонлардан биронтасига фирибгарлик кўрмадим. Бирор кимсага Аллоҳ яхшилик берса ҳасад қилмадим, – деди.\n- Ҳа, сени шу даражага етказган шу нарса экан! Шу нарса экан бошқаларнинг тоқати етмайдиган! – дедим”.\nҲадис маъносининг замирида кўплаб ҳикматлар ётибди. Шулардан бирига эътиборингизни қаратишни хоҳлардим – шундай улуғ ва машҳур саҳобий бизнинг назаримизда арзимас кўринган хислатни ҳамма ҳам қила олмаслигига иқрор бўляпти.\nВаҳолонки, саҳобийлар тақвода йўлчи юлдуз бўлганлар. Шунинг учун ҳам уларнинг кўзлари тийран бўлган ва биз кўзга илмаган гуноҳлардан оловдан қочгандек қочган. Биз эса катта-катта гуноҳларни қилиб қўйиб ҳам ҳеч нарса бўлмагандек юрамиз. Шунинг учун қалб кўзларимиз хиралашган. Қалбимизни тўлиқ ҳис қилмаганимиздан: “Менинг кўнглим тўғри, бировга адоватим йўқ. Ҳеч кимга ҳасад қилмайман” деймизу, аммо ҳасад қилишимизни тан олмаймиз.\nБизнинг ҳар биримиздан: “Сенда мусулмонларга нисбатан фирибгарлик борми?” деб сўраса нима деб жавоб берамиз? “Сен Аллоҳ яхшилик ато қилган кимсаларга ҳасад қиласанми?” деб сўраса-чи?\nҲа, биз ҲАММАМИЗ ва ҲАР БИРИМИЗ “оқ кўнгил, ҳалол ва софдил” инсонлармиз(!)\nАммо шунча фитнаю фасодларни ким қиляпти?\nКим фирибгарлик қиляпти?\nКим бошқаларнинг остига сув қўймоқда.\nИлоҳо, ўзаро меҳр оқибат ва тақволаримизни зиёда айласин! Бўғзу адоватдан, фирибгарлик ва ҳасаддан сақласин.\n« Javob #71 : 29 Noyabr 2018, 11:44:10 »\nАдолат жаннатга етаклайди\nИслом ҳар бир жавобгар шахсни адолатга ўз меъёрида риоя қилишга чақиради. Аллоҳ субҳонаҳу ва таолонинг ҳар тасарруфоти адолатга асосланган. Шариатимизда бандага тоқатидан ташқари зулм қилинмайди, балки адолат ила тоқатига яраша амал қилишга буюриладики, токи жамият омонлик ва барқарорликни ҳис қилсин. Токи амаллар ва ободонлик учун вақт ажратсин. Ватанини мудофаъа қилсин.\nУмар ибн Хаттоб разияллоҳу анҳудан ривоят қилинади – Расулуллоҳ саллаллоҳу алайҳи васаллам:\n"Адолат Аллоҳнинг ердаги торозиси, ким уни ушласа, у уни жаннатга етаклайди, ким ташласа, у уни дўзахга ҳайдайди", деганлар.\nҲасан Басрий раҳматуллоҳи алайҳи: "Бир кунлик адолатли ҳукмнинг ажри уйида етмиш йил намоз ўқиган кишининг ажридан афзалроқдир" деган.\nУламолар адолат икки хил бўлади, деганлар: агар зиммасида бировнинг ҳаққи бўлса, ўзиникини талаб қилишдан олдин уни адо этиш ва ва бошқа кишидан ҳаққини юмшоқлик билан сўраш.\nИслом тарихида адолатнинг улкан тимсоллари намоён бўлган. Шулардан бири қуйидаги ҳикоямизда ўз аксини топади.\nБир аёл қози Шурайк ибн Убайдуллоҳнинг олдига шикоят билан келди. Унинг айтишига кўра аёл бўстонини халифанинг амакиси, амир Мусо ибн Исога сотмагани учун амир хизматчисига амр қилди боғининг ҳудудидини буздириб ташлаган эди.\nҚози аёл билан ўртасидаги муаммони ҳал қилиш учун мажлисга амирни чақиртирди. Амир бу ишга ўзининг номидан вакил қилиб миршабларнинг бошлиғини жўнатди. Қози эса миршабларнинг бошлиғини қаматиб қўйди. Амир буни эшитиб, одамларини жўнатди. Улар келиб қозини айблай бошладилар. Шунда Шурайк:\n- Нима учун амир ҳукм мажлисида иштирок этишга беписандлик қилади? Ё қозилар ҳаммага ҳар хил ҳукм чиқаради деб ўйлаяптими? Адолат амир ва фуқаро учун баробар бўлади! Ҳукм ишига аралашганингиз учун сизларга ҳам жазо қўллашга тўғри келади! – деб уларни ҳам қамаб қўйди.\nБу воқелардан хабардор бўлган амир отига миниб соқчилари билан қамоқхонага келди ва зўрлик қилиб, мазкур ҳибс қилинганларнинг ҳаммасини қамоқдан чиқартириб юборди. Шунда қози дарҳол Бағдодга – халифанинг олдига, қозилик вазифасидан озод қилишини сўраб сафарга отланди. Бориб халифага:\n- Аллоҳга қасамки, мен аббосийлардан қозиликни сўраб олган эмасман, мени мажбур шу лавозимга қўйишган! Балки ўзлари агар қози бўлсак, ҳар бир аҳкомда эркинлик билан адолатни қарор топтиришимизга ваъда беришган. Энди эса, модомики биз омонатни адо қилишликда шунчалик ожиз эканмиз, ҳукм чиқариш билан шуғуланишга бошқа йўл қолмади! – деди.\nХалифа унинг ишга қайтишини илтимос қилиб шундай деди:\n- Сен боравер. Кимларни ҳибс қилишга буюрган бўлсанг, қайтадан ҳибс қилишингга рухсат бераман.\nШундан сўнг амир ҳибсга олинишга ва ҳукм мажлисида шахсан ўзи айбдор сифатида қатнашишга мажбур бўлди. Қози Шурайк боғни аёлга қайтариб бериб, бузиб ташланган ҳудудни аввалгидек қилиб қайта тиклаб беришликка ҳукм қилди. Ҳукм ижро этилди.\n« Javob #72 : 03 Dekabr 2018, 10:10:40 »\nАллоҳ учун ғазаб\nحدثنا عبد الله بن يوسف أخبرنا مالك عن ابن شهاب عن سعيد بن المسيب عن أبي هريرة رضي الله عنه : أن رسول الله صلى الله عليه و سلم قال\n( ليس الشديد بالصرعة إنما الشديد الذي يملك نفسه عند الغضب )\n(صحيح البخاري و أخرجه مسلم في البر والصلة والآداب باب فضل من يملك نفسه عند الغضب)\nАбу Ҳурайра ривоят қилади: “Расулуллоҳ саллаллоҳу алайҳи ва саллам:\n“Курашдаги паҳлавон кучли эмас, балки ғазаб пайтида ўз нафсига эгалик қилган кучлидир”. — дедилар”. (Саҳиҳул Бухорий)\nحدثني يحيى بن يوسف أخبرنا أبو بكر هو ابن عياش عن أبي حصين عن أبي صالح عن أبي هريرة رضي الله عنه : أن رجلا قال للنبي صلى الله عليه و سلم أوصني قال ( لا تغضب ) . فردد مرارا قال ( لا تغضب )\n( رجلا ) هو جارية بن قدامة رضي الله عنه\nЯна ўша зотдан ривоят қилинади: Бир киши Пайғамбар саллаллоҳу алайҳи васалламга:\n“Менга насиҳат қилинг” — деди. Жаноб саллаллоҳу алайҳи васаллам:\n“Ғазабланма!” — дедилар.\nБир неча бор такрор сўради, Расулуллоҳ саллаллоҳу алайҳи васаллам ҳар сафар:\n“Ғазабланма!” — деявердилар. (Саҳиҳул Бухорий)\nҲа, жаҳли келганида ғазабини босишлик мўминнинг иши. Бу ҳақда Аллоҳ субҳонаҳу ва таоло Қуръони каримда баён қилинган:\nوَسَارِعُواْ إِلَى مَغْفِرَةٍ مِّن رَّبِّكُمْ وَجَنَّةٍ عَرْضُهَا السَّمَاوَاتُ وَالأَرْضُ أُعِدَّتْ لِلْمُتَّقِينَ* الَّذِينَ يُنفِقُونَ فِي السَّرَّاء وَالضَّرَّاء وَالْكَاظِمِينَ الْغَيْظَ وَالْعَافِينَ عَنِ النَّاسِ وَاللّهُ يُحِبُّ الْمُحْسِنِينَ\nЯъни: “Роббингиздан бўлган мағфиратга ва кенглиги осмонлару ерча бўлган, тақводорлар учун тайёрлаб қўйилган жаннатга шошилинг. Улар енгилликда ҳам, оғирликда ҳам нафақа қиладиганлар, ғазабини ютадиганлар ва одамларни авф қиладиганлардир. Аллоҳ яхшилик қилувчиларни ёқтиради”. (Оли Имрон. 133-134)\nАллоҳ таоло Пайғамбаримиз саллаллоҳу алайҳи васалламнинг ҳусни хулқларидан мулойимликларини зикр қилиб, айнан шу сифатлари Расулуллоҳ саллаллоҳу алайҳи васалламнинг атрофида имон аҳллари жамланганини эслатади:\nЯъни: “Аллоҳнинг раҳмати ила уларга мулойим бўлдинг. Агар қўпол, қалби қаттиқ бўлганингда, атрофингдан тарқаб кетар эдилар. Бас, уларни афв эт. Уларга истиғфор айт ва улар билан ишларда машварат қил. Азму қарор қилганингдан сўнг Аллоҳга таваккал қил. Албатта, Аллоҳ таваккал қилувчиларни севадир”. (Оли Имрон. 159)\nҒазабни этиш ҳақида юқоридаги далилни кўрдик. Бошқа далиллар ҳам бор. Лекин шуни ҳам унутмаслик керакки, Аллоҳ учун ғазаб қилиш ҳам имон тақозоси эрур.\nАйтибдиларки, Аллоҳ таоло Юшаъ ибн Нун алайҳиссаломга ваҳий қилди:\n“Албатта, Мeн сeнинг қирқ мингта яхши умматингни ўз ихтиёри билан ҳалок қилгувчиман ва ёмон умматингдан ҳам олтмиш мингтани!”\nЮшаъ алайҳиссалом айтдилар:\n“Ё Раббим, ёмонларни жазолашинг мумкин, яхшиларга нима учун жазо бeрасан?”\n“Улар Мeнинг ғазабим кeладиган ишлардан ғазабланмади, ўшалар билан бирга ейишди ва ичишди”.\nФақиҳ Абу Лайс Самарқандий раҳимаҳуллоҳ айтади:\nЯхши ишларга буюрувчилар шу иши билан Аллоҳ таоло учун, динни улуғлашни, юксалтиришни қасд қилиши лозим бўлади. Ўзини билдириш учун, ўзининг ҳимояси учун, димоғдорлик учун бўлса, бўлмайди. Албатта, бу билан Аллоҳнинг ўзи учун динни азиз қилишни қасд этса, Аллоҳ таоло унга ёрдам бeради, унинг учун мувофиқ қилиб қўяди. Агар ўзининг нафсини билдириш, такаббурлик бўлса, Аллоҳ уни хор қилиб қўяди.\nИкримадан, Аллоҳ ундан рози бўлсин, ривоят қилиниди: Бизга айтдики: “Бир киши Аллоҳни қўйиб, дарахтга сиғинадиган жойдан ўтиб қолибди. У киши Аллоҳ учун бу ишдан ғазабланибди. Худони қўйиб бу дарахтга сиғинишаётган эдилар. Кeйин у болтасини олиб, эшагига миниб, ўша дарахт томонга, уни чопиб ташлаш учун отланибди. Шайтони лаъин одам суратида унинг йўлидан чиқиб:\n“Қаeрга кeтяпсан?” дeб сўрабди.\n«Бир дарахтни кўрдим, одамлар Аллоҳни қўйиб, ўшанга ибодат қилишяпти. Ўша дарахтни болта билан чопиб ташлайман, дeб Аллоҳимга аҳд бeрдим», дeди. Иблис:\n“У сeнга нима қилди? Қўйгин, ибодат қилишаётган бўлса, ибодат қилавeришсин. Уларни Аллоҳнинг ўзи узоқлаштиради”, дeди.\nУ киши қайтмайди. Иблис лаънатуллоҳ алайҳ айтди:\n“Қайтгин, ҳар куни сeнга тўрт дирҳам бeраман, ҳар куни кўрпачангнинг бир чeтини кўтарсанг, уни оласан”.\n“Шундай қиласанми?” дeб сўради. Иблис:\n“Албатта, ҳар куни сeнга ўша пулни тўлайман”.\nКeйин ҳалиги киши уйига қайтди. Ўша пулни икки-уч кун Аллоҳ хоҳлаганча топди. Шундан кeйин бир куни эрталаб туриб, кўрпанинг қуйи тарафини кўтарса, ҳeч нарса кўрмади. Кийин бир кун кутди, дирҳамларни тополмагандан кeйин, болтасини олиб эшагига миниб, ўша дарахт томон отланди. Иблис одам суратида унинг олдига чиқди.\n“Қаeрга кeтаяпсан?” дeб сўради. У киши:\n“Аллоҳни қўйиб, сиғинилаётган дарахт олдига боряпман, уни кeсиб ташлайман”, дeди. Иблис айтди:\n“Бунга кучинг етмайди. Аммо олдинги гал сeн Аллоҳ учун ғазабланган ҳолда чиққан эдинг. Ўша пайтда осмон ва ер аҳллари жам бўлсалар ҳам, сeни қайтара олмас эди. Аммо ҳозир сeнинг чиқишинг нафсинг учун, сeн дирҳамларни топа олмаганинг учун чиқяпсан. Агар ўша жойга ўтсанг, бошингни ёрамиз”.\nУ дарахтни тинч қўйиб уйига қайтибди. (Танбeҳул ғофилин. Ал-Фақиҳ Абу Лайс ас-Самарқандий. зиёуз.cом кутубхонаси)\n« Javob #73 : 27 Dekabr 2018, 13:46:09 »\nБанда гуноҳдан ҳоли эмас. бироқ гуноҳ қилишлик банданинг сифати экан деб бира тўла гуноҳлар уммонига ғарқ бўлиб кетмаслик керак. Шунингдек гуноҳнинг турлари бор. Гуноҳларки, банда билан Холиқ ўртасидаги гуноҳлар. Гуноҳларки, банда билан банда орасидаги гуноҳлар. Биринчисининг кечирилишидан умид бор, бироқ иккинчиси агар дунёда музлумнинг розилигини топиб олмаса, охиратга қолдирилади. Банданинг банда устидаги ҳақлари қиёматга қолиши ҳақида жаноб Расулуллоҳ саллаллоҳу алайҳи ва саллам шундай дейдилар:\nЯъни: “Умматимнинг муфлиси шундай бир кимсаки, у қиёмат кунида рўза, намоз ва закот билан келади. Аммо унга зулм қилган, бунинг молини еган, бошқасини урган, яна бирини сўккан. Бас, у ўтиради, ундан унга, бунга яхшиликлари қасос қилиб олиб берилади. Агар унинг зиммасидаги хатолар адо қилинмасдан туриб яхшиликлари тугаб қолса, уларнинг гуноҳлари олиниб, бунинг зиммасига юкланади, кейин эса жаҳаннамга отилади”.\nАна шундай гуноҳлардан бири ва бугунги кундаги доимий истеъмолимизга айланиб қолган гуноҳимиз – ғийбат.\nАллоҳ субҳоналлоҳу ва таоло бу ҳақда огоҳлантиради:\nЯъни: “Эй иймон келтирганлар! Кўп гумонлардан четда бўлинглар, чунки баъзи гумонлар гуноҳдир. Жосуслик қилманглар. Баъзиларингиз баъзиларингизни ғийбат қилманглар. Сизлардан бирорталарингиз ўзининг ўлган биродарининг гўштини ейишни яхши кўрадими? Ҳа, ёмон кўрасизлар. Аллоҳдан қўрқинглар! Албатта, Аллоҳ тавбани кўп қабул қилувчи ва раҳмлидир”. ( Ҳужурот. 12)\nАбдулла Авлоний ёзади:\n“Ғийбат деб бир кишининг камчилик ва қусурини орқасидан сўйламакни айтилур. Ғийбат сўйламак ҳаром ўлдиғи каби эшитмак ҳам ҳаромдур. Киши ўз нафсига лаззат умиди-ла бировни ғийбат қилуб, этини чайнамак гуноҳ ҳам инсоният номина ярашмаган энг ёмон аxлоқи замималардандур.\nИнсон бошқа гуноҳларни нафсининг лаззати учун қиладур. Аммо ғийбат соҳиби лаззат ўрнига ўз бошига ёки бир бошқа кишининг бошига бир бало ҳозирлайдур. Чунки сўз боруб ғийбат қилинмиш кишининг қулоғига етар. Ғазаб қони ҳаракатга кирар, ғийбатчидан ўч олмак фурсатини пойлар. Шундай қилуб,\nғийбат соясида икки мусулмон орасига зўр душманлик тушар. Оxири ўлимгача боруб тиралур.\nШул тариқа ғийбатдан туғулган адоват чўзилмоқға оид бўлуб, душманлик зўраюб, ўз ораларидаги xусусий жанжаллар ила азиз умрларини уздируб, умумий xалқ фойдаси учун ишланадурган миллий ишлардан маҳрум бўлмаклари ила баробар аҳолининг орасидан иттифоқнинг йўқолувига сабаб бўлурлар.\nАлҳосил, қайси бир миллатнинг орасида бирлик кўтарилуб, нифоқ ва адоват ҳукм сурган бўлса, ул қавмнинг инқироз дунёсига юзланганлиғи тариx саҳифаларидан маълумдур. Расули акрам набиййи муҳтарам саллоллоҳу\nалайҳи васаллам афандимиз:\n«Ғийбатдан сақланингиз, ғийбат зинодан ҳам ёмонроқдур», – демишлар”. (Туркий Гулистон ёxуд аxлоқ. зиёуз.сом кутубхонаси)\nАбу Ҳафс Кабир ҳам бу мавзуда шундай деган эди:\n“Бировни иғво қилишнинг гуноҳи бир рамазон рўзасини тутмасликнинг гуноҳидан ёмонроқдир”. Ва илова қилади:\n“Ким бир фиқҳ олимини иғво қилса, қиёмат куни пешонасида «Бу, Аллоҳнинг раҳматидан умид узувчидир!» деб ёзилган ҳолда келади.\nАнас ибн Молик ривоят қилади – Расулуллоҳ саллаллоҳу алайҳи ва саллам билдирдиларки:\n“Меърож кечаси бир тўда инсонларни кўрдим, тирноқлари билан юзларини тимдалардилар ва ифлос нарсалар еярдилар. Жаброилдан:\n“Булар ким?” — деб сўрадим.\n“Булар дунёда инсонларнинг гўштини еганлар, ғийбат қилганлардир!”\nАбу Ҳурайра дейдики:\n“Сизларнинг баъзи бирларингиз мусулмон биродарингизнинг кўзига тушган бир чўпни қўрадию, ўзининг кўзидаги ходани кўрмайди”. (Мукошафат-ул қулуб. Абу Ҳомид Ғаззолий. ziyouz.com кутубхонаси)\n« Javob #74 : 27 Dekabr 2018, 13:49:06 »\nҲасаднинг бадбўй ҳиди\nДейдиларки, ҳасадчи ўзини шам каби ёндирур. Балки унинг таърифи бундан-да тубанроқдир. Чунки шам ўзини куйдиргани билан эл хизмати ва манфаатида бўлур. Бироқ шам ҳасадгўй кимса на ўзига наф келтирур, на ўзгага!\nБалки ҳиди бадбўй бўлиб тутаган ахлат мисолидир.\nҲасад ҳақида кўп ёзганлар. А. Авлоний шундай ёзган:\n«Ҳасад ҳосиднинг адоватиндан, кибр ва шақоватиндан пайдо бўладурган аxлоқи замимадур. Шунинг учун ҳасуд доимо азоби руҳоний ичинда яшар. Бир кишининг саодатини кўрган замон ҳасад оташига ёнар. Ҳосидга мундан қаттиқ жазо бўлурми?», – демишлар.\nҲасадчи киши бир он ва бир замон роҳат ва фароғат юзини кўрмас. Дунёда\nқанча меҳнат ва мусибат бўлса, барчаси ул бечорани ўраб олмишдур», – демиш.\n«Дунёда ҳаммадан ҳосиднинг юки оғирдур , чунки ул бечора бутун дунёдаги шод ва масрур одамларнинг қайғуларини ўз устига юклаб юрийдур», – демиш.\nРасули акрам набиййи муҳтарам саллоллоҳу алайҳи васаллам афандимиз:\n«Ҳасад қилувчилар, сўз юруткувчилар, ғайбдан xабар бергувчилар мандан, ман ҳам онлардан эмасман», – демишлар. (Туркий Гулистон ёxуд аxлоқ. Абдулла Авлоний.зиёуз.сом кутубхонаси)\nПайғамбар алайҳиссалом айтдилар:\n«Инсон фарзандининг жисмида тўрт жавҳар борки, тўрт нарса бу жавҳарни кетказиб туради. Жавҳарлар қуйидагилар: Ақл, дин, ҳаё ва яхши амал. Ғазаб ақлни кетказади. Ҳасад динни кетказади. Таъма ҳаёни кетказади. Ғийбат яхши амални кетказади».\nАҳнаф ибн Қайс айтадилар:\n“Ҳасадгўйнинг роҳати бўлмайди. Ёлғончининг одамгарчилиги бўлмайди“ (“Мунаббиҳот”. Асқалоний. зиёуз.cом кутубхонаси)\nАбдураҳмон ибн Муовия ривоят қилади: Пайғамбар саллаллоҳу алайҳи васаллам айтадилар:\n«Уч нарсадан ҳeч ким нажот топмайди: гумондан, ҳасаддан, фол очишдан».\n«Ё Расулаллоҳ! Уларга нима нажот бeради?» Расулуллоҳ саллаллоҳу алайҳи васаллам жавоб қилдилар:\n«Агар ҳасад қилсанг, душманлик қилмагин; гумон қилсанг, ҳақ дeб билмагин; ёмон хаёл кeлса, уни ўтказиб юборгин».\n«Агар ҳасад қилсанг, душманлик қилмагин», дeган сўзнинг маъноси: «Агар қалбингда ҳасад бўлса, уни зоҳир қилмагин, у ҳақда ёмонлик билан зикр қилмагин». Чунки Аллоҳ таоло қалбингда бўлган нарса билан жазоламайди, модомики ўшани тилинг билан айтмасанг ёки шунга амал қилмасанг.\n«Агар гумон қилсанг, ҳақ дeб билмагин», яъни бир мусулмон ҳақида ёмон гумонда бўлсанг, уни кўзинг билан кўрмагунингча ҳақ дeб топма.\n«Ёмон хаёл кeлса, уни ўтказиб юборгин», дeган сўзининг маъноси: бир жойга чиқишни хоҳласангиз, шунда сиз бойўғлининг овозини эшитсангиз ёки ҳакканинг овозини эшитсангиз ёки аъзоларингиздан бирортасида нотинчлик бўлса, ўша ишингиздан қайтармангиз. Шу ишга боринг, ноумидлик қилманг. (Танбeҳул ғофилин. Ал-Фақиҳ Абу Лайс ас-Самарқандий. зиёуз.cом кутубхонаси)\nБаҳодиржон Сулаймонов. Асака т. "Файзобод" жоме масжиди имом хатиби\nSahifalar: 1 2 3 4  6 7 8 Yuqoriga\nIslomiy resurslarga linklar\nMuallif Abu MuslimBo'lim Islom\nKo'rilgan: 48247 08 May 2010, 14:21:36\nIslomiy kitoblar haqida\nKo'rilgan: 13589 28 Sentyabr 2007, 19:12:49\nMuallif MahdiyahBo'lim Islom\nKo'rilgan: 306991 11 Iyun 2013, 19:40:21\nIslomiy hayot tarzi\nMuallif maknunaBo'lim Islom\nKo'rilgan: 8396 13 May 2008, 16:43:15


Аллоҳдан қўрқиш-гуноҳни тарк этиш ва буйруқни бажаришдир\n16:49 / 10.10.2017 3530 pdf Ўқиш режими + -\nЭй иймон келтирганлар! Аллоҳга тақво қилинглар! Ҳар бир жон эртанги кун учун нима тақдим қилганига назар солсин. Аллоҳга тақво қилинглар! Албатта, Аллоҳ нима амал қилаётганингиздан ўта хабардордир.\nУшбу оятда Аллоҳ таоло мўминларга яна улар учун маҳбуб бўлган нидо билан мурожаат қилиб, уларни Ўзига тақво қилишга чақирмоқда.\n«Эй иймон келтирганлар! Аллоҳга тақво қилинглар!»\nАллоҳга тақво қилиш Ундан қўрқишдир. Аллоҳдан қўрқиш эса гуноҳ ишларни тарк этиш билан ва савоб ишларни кўплаб бажариш билан бўлади. Халқимизда, айниқса, Ислом динини бир томонлама талқин қилувчиларда тақводорлик тўғрисида нотўғри тушунча шаклланган. Аксарилар тақвони таркидунё қилиш, қоронғи хонага кириб, зикру ибодат билан машғул бўлиш деб тушунадилар. Аслида, «тақво» сўзи «сақланмоқ», «эҳтиёт бўлмоқ» деган маъноларни англатади. Ҳазрати Умар розияллоҳу анҳудан «Тақво нима?» деб сўралганда, «Араблар сертикан майдондан ялангоёқ бўлиб, тикандан сақланиб, ўтиб кетишни «тақво» деб атайдилар», – деганлар. Ҳаётда гуноҳ ишлар ҳам худди тиканларга ўхшайди, ким улардан эҳтиёт бўлмаса, озор чекади, улардан сақланиб юрган киши эса тақво қилган бўлади. Оқибатда тақво инсон қалбидаги ҳолатга айланади. Бу ҳолат қалбни ҳассос қилиб, ҳар доим Аллоҳнинг сезгиси билан яшайдиган қилиб қўяди.\n«Ҳар бир жон эртанги кун учун нима тақдим қилганига назар солсин».\n«Эртанги кун»дан мурод – қиёмат. Қиёмат нисбатан жуда яқин вақт, шунинг учун ҳам у «эрта» дейилмоқда. Демак, ҳар бир инсон қиёмат куни учун нима иш қилганини ўйлаб қўйиши керак. Албатта, қиёмат куни мол-дунё, мансаб, ҳасаб-насаб, ёр-дўст ёрдам бера олмайди, балки иймон, Ислом ва қилинган яхши амаллар ёрдам беради. Шунинг учун ҳар бир одам қиёматга тайёргарлигини кўриб қўйиши керак.\nОятнинг охирида Аллоҳ таоло яна бир бор тақвога буюради.\n«Аллоҳга тақво қилинглар! Албатта, Аллоҳ нима амал қилаётганингиздан ўта хабардордир».\nБу таъкид тақво ниҳоятда катта аҳамиятга эга эканини билдиради.\nШу билан бирга, ким тақво қилаётгани ва ким қилмаётганини Аллоҳ таоло билиб туриши ҳам таъкидланмоқда.\nКеласи оятда ҳам Аллоҳнинг мўминларга қилаётган хитоби давом этади.\nАллоҳни унутганларга ўхшаган бўлманглар. У Зот уларга ўзларини унуттирди. Ана ўшалар фосиқлардир.\nАллоҳни унутган одам бу дунёда уни олий мақом билан боғлаб турувчи алоқани йўқотади. Ўзини бошқа жонзотлардан ажратиб турадиган олий мақсаддан маҳрум бўлади. Ва, ниҳоят, ўзининг инсонлигини унутади. Бинобарин, эртанги кунга – қиёмат кунига тайёргарлик кўришни эсидан чиқаради ва оқибати ёмон бўлади.\nДемак, одамлар иккига бўлинар экан. Биринчи тоифа – Аллоҳга тақво қилганлар. Иккинчи тоифа – Аллоҳни унутганлар. Бу икки тоифанинг бири жаннатий бўлса, иккинчиси дўзахий бўлади. Келгуси оят шулар ҳақида сўз юритади:\n«Ҳашр» Олов соҳиблари ва жаннат соҳиблари тенг бўлмас. Жаннат соҳиблари ютуққа эришувчилардир.\nЯъни дўзахийлар ва жаннатийларнинг йўллари бошқа, ишлари бошқа, фикрлари бошқа ва, ниҳоят, борадиган жойлари ҳам бошқа. Улар ҳеч қачон тенг бўлмаслар.\nҚарз бериш ва олиш одоблари (2-қисм)\n18:00 / 09.10.2017 3228\n09:45 / 02 апрель 5013\n14043 12:27 / 01.09.2018\n2867 17:11 / 17.02.2018\n2254 21:41 / 12.02.2018\nМўмин ва динсиз ўртасидаги фарқ\nМўмин Аллоҳ таолога, Унинг Китобига иймон келтирган, Пайғамбари Муҳаммад алайҳиссалом суннатларига эргашган киши бўлиб, у Аллоҳ таолони барча нолойиқ ва давоми...\n2495 17:00 / 09.06.2017\n91 18:00 / 22 июль


ҲАМКОРЛИК МЕМОРАНДУМЛАРИ АСОСИДА - Ўзбекистон овози газетаси\nамалга оширилган ишлар сарҳисоб қилинди\nЎзбекистон ХДП Марказий Кенгаши ҳамкор ташкилотлар билан имзоланган меморандум ижроси бўйича давра суҳбати ўтказди. Унда Ўзбекистон Ногиронлар, Кўзи ожизлар ва Карлар жамиятлари, Ўзбекистон фахрийларни ижтимоий қўллаб-қўвватлаш «Нуроний» жамғармаси раҳбар ва масъуллари, партия ходимлари иштирок этди.\n— Партиямиз ҳамкор ташкилотлар билан меморандумлар имзолаганидан хабарингиз бор, — деди Ўзбекистон ХДП Марказий Кенгаши бўлим мудири Боймурод Юсупов. — Шу асосда партиямизнинг ҳудудий ташкилотлари ва халқ депутатлари маҳаллий Кенгашлардаги гуруҳлари томонидан бир қатор ишлар амалга оширилмоқда. Масалан, партиямиз ҳужжатларида, халқ депутатлари маҳаллий Кенгашлардаги гуруҳларимиз ва фракциямиз фаолиятида фахрийларнинг қонуний ҳуқуқлари ҳамда манфаатлари алоҳида ҳисобга олинди. Қонун лойиҳалари ва меъёрий ҳужжатларни ишлаб чиқиш, таклифлар тайёрлаш жараёнларига фахрий депутатлар ва нуронийлар жалб қилинди.\nМаҳаллий Кенгашлардаги партиямиз гуруҳлари томонидан 10 та вакиллик органининг ҳисоботи эшитилди. Пенсионерлар ва ногиронлиги бўлган кексаларнинг манфаатларини ҳимоя қилишга оид 45 масала депутатлик гуруҳларида, 34 масала доимий комиссияларда ва 12 масала сессияларда кўриб чиқилди.\nСайёр қабуллар давомида ижтимоий соҳага доир 2500 га яқин мурожаат, таклиф ва мулоҳазалар билдирилди. Шунингдек, ҳамкорликда ўтказилган тадбирларда ногиронлар дуч келаётган ижтимоий муаммолар аниқланиб, уларни ҳал этиш чоралари кўрилмоқда. Шу ўринда бир мисол келтирсам. Яқин қариндошлар ўртасидаги никоҳга монеълик қилиш мақсадида фракция аъзолари Оила кодексининг 16-моддасига тегишли ўзгартиришлар киритиш таклифи билан чиқди.\nНогиронлиги бўлган шахсларнинг ҳуқуқ ва манфаатларига оид қонун лойиҳалари ва меъёрий ҳужжатларни ишлаб чиқишда улар экспертлар сифатида жалб қилинди. Партиянинг барча даражадаги юқори органлари аъзолари таркибига ногиронлиги бўлган шахслар жалб этилди.\nАмалга оширилган ишлар ўзимизники. Аммо ҳал этилиши лозим бўлган масалалар ҳам оз эмас. Фаолиятимизни чуқур таҳлил қилиб боришииз, аҳоли билан доимий мулоқотни изчил олиб боришимиз зарур. Шунда реал натижаларга эришиш имконига эга бўламиз, деб ўйлайман.\n— Ўзбекистон ХДП билан меморандум имзолашдан олдин ҳам ҳамкорликда ишлаганмиз, — деди Кўзи ожизлар жамияти Марказий Бошқаруви етакчи мутахассиси Улуғбек Маматхонов. — Турли тадбирлар ўтказганмиз. Кўтарилган муаммолар оммавий ахборот воситаларида ёритилган, жамоатчилик эътиборини тортиб, муҳокамаларга сабаб бўлган.\nПартия вакиллари ногиронлиги бўлган шахсларнинг депутатликка номзодини илгари суриш ҳақида фикр билдирди. Шу хусусда тўхталиб ўтсам. Яқинда ўз-ўзини бошқариш органлари раислигига сайлов бўлиб ўтди. Миробод туманида жойлашган «Баёт» маҳалласи оқсоқоллигига икки нафар кўзи ожиз инсон номзодини қўймоқчи бўлди. Маҳалланинг аксарият аҳолисини кўзи ожизлар ташкил этади. Афсуски, номзодлар рўйхатдан ўтказилмади. Тегишли ташкилотлардан бунинг сабабини сўраганимизда, номзодлар манфаатини ўйлаб, шу иш қилинганини айтишди.\n2017 йилда ногиронлиги бўлган шахсларни қўллаб-қувватлаш тизимини такомиллаштириш чора-тадбирлари тўғрисида Президент фармони қабул қилинган. Унинг 12-бандида шахслар ўртасида мулоқот воситаси сифатида ишлатиладиган имо-ишора тилини янада ривожлантириш, унинг ҳуқуқий мақоми ва қўллаш соҳасини белгилаш борасида тўхталиб ўтилган. Шунингдек, ногиронлиги бўлган шахслар, жумладан катта ёшдагиларнинг саводхонлигини ошириш мақсадида вилоятлар, туманлар марказларидаги умумтаълим мактаблари негизида имо-ишора тили ва Брайль алифбосини ўргатиш бўйича махсус курсларни ташкил этиш белгиланганди. Бу борада 2018 йилнинг март ойига қадар Вазирлар Маҳкамасига аниқ ва режавий таклифлар киритиш ҳам назарда тутилган эди. Кўзи ожизлар жамияти шу масалада Халқ таълими вазирлигига мурожаат қилди. Таклифлар ўтган йилнинг 1 июнида ҳам киритилмаганини билдик. Ваҳоланки, 1 июлда Вазирлар Маҳкамасининг қарори қабул қилиниб, Молия вазирлиги томонидан ажратиладиган маблағ миқдори белгиланиши лозим эди.\nШу фармоннинг 14-бандида ногиронлиги бўлган шахслар жамиятлари корхоналарини рағбатлантириш ва қўллаб-қувватлаш лозимлиги айтилганди. Уларнинг маҳсулотлари, хизматларига давлат харидлари бўйича мажбурий буюртма квоталари белгилаш бўйича кўрсатма берилганди. Хабарингиз бор, яқинда Солиқ кодекси янги таҳрирда чиқарилди. Унда бир йиллик молиявий айланмаси 1 миллиард сўмдан ошган ташкилот, корхоналардан солиқ чегирмалари олиб ташланиши кўзда тутилган. Бизнинг корхоналаримиз ҳам улар қаторида. Бу масалани атрофлича ўйлаб, кейин қарор қабул қилинса, яхши бўларди.\nЯна бир гап. Жамиятнинг фаол аъзоси сифатида Вазирлар Маҳкамасига кўп бораман. Маданият, спорт, маърифат йўналишларида «куратор»лар билан учрашаман. Шунда улардан Президент фармонида келтирилган Брайль саводхонлиги билан боғлиқ ишлар ҳақида ҳам сўрайман. Улар Халқ таълими вазирлигидан бу ҳақда телефон орқали сўраган ҳолатларга ҳам гувоҳ бўлдим. Баъзи масъуллардан 2017 йил декабрь ойида ногиронлиги бўлган шахсларни давлат томонидан қўллаб-қувватлаш тизимини тубдан такомиллаштириш чора-тадбирлари тўғрисидаги фармон чиққананидан хабарингиз борми, деб сўрасам, рақами неччи деган саволомуз жавобни ҳам олдим. Бу ачинарли ҳолат.\nНогиронлар Ассоциацияси билан ҳамколикда мазкур фармон ижросини мониторинг қилдик. Натижалар афсуски, хурсанд бўладиган даражада эмас.\nЎйлайманки, бугунги анжуман доирасида кўтарилган масалалар шу ерда қолиб кетмайди. Оммавий ахборот воситаларида ҳам ёритилади. Ўзбекистон ХДП Марказий Кенгаши ютуқларимиз байроғини кўтаришга ва муаммоларимиз қўнғироғини чалишга доимо ёрдам беради, деб умид қиламан.\nАнжуман давомида «Нуроний» жамғармаси Тошкент шаҳар бўлими раиси Рустам Колонов, Ўзбекистон Ногиронлар жамияти раиси Комилжон Абдуллаев мавзу юзасидан ўз фикр-мулоҳазаларини билдирди.\nДавра суҳбати якунида ҳамкорликдаги ишларни янада кучайтириш бўйича вазифалар белгилаб олинди.


Талаба бўлиш орзуси саробга айланди « Ўзбекистон Халқ Ҳаракати\nТалаба бўлиш орзуси саробга айланди\n02 February 2020 - 23:03\nАнглиянинг етакчи университетларида ва Ўзбекистонда жойлашган халқаро университетларда ўқиш орзусида бўлган 41 нафар ёшлар қарийб 7000 минг АҚШ долларидан тўлаб, «Foundation year» деган янги дастур асосида 6 ой ўқиганидан сўнг ўзлари кутган натижага эриша олмаган. Оқибатда тўлаган пулларига куйиб қолмоқда.\nБир неча кун олдин таҳририятга бир гуруҳ ёшлар мурожаат билан келишди. Уларнинг айтишича, 2019 йилда «NCUK foundation» (NCUK – Британиянинг шимолий университетлари консорциуми) дастури бўйича таълим берадиган «BRITISH FOUNDATION TASHKENT» нодавлат таълим муассасасига 7 минг АҚШ доллари тўлаб, 6 ойлик дастур бўйича ўқишни бошлашган.\nЎзига хос катта тантана билан ташкил этилган очилиш маросимида Буюк Британиянинг ўша пайтдаги элчиси Кристофер Аллан, Олий Мажлис Сенатининг Фан, таълим ва соғлиқни сақлаш масалалари қўмитаси раиси ўринбосари Гулчеҳра Рихсиева, Олий ва ўрта махсус таълим вазирининг биринчи ўринбосари Муродулло Холмухамедов, Мирзо Улуғбек тумани ҳокими Шавкатбек Иргашев, Ёшлар иттифоқи раисининг амалдаги раиси (у вақтда биринчи ўринбосар) Алишер Саъдуллаев ҳамда Халқ таълими вазирлиги вакилларининг иштирок этгани, бу тадбирлар эса маҳаллий телевидение ва бошқа оммавий ахборот воситаларида кенг ёритилгани ёшларнинг ушбу лойиҳага қизиқиши янада ортишига сабаб бўлган.\nМаълумот учун, «BRITISH FOUNDATION TASHKENT» ўз фаолиятини 2019 йил январь ойидан бошлаган. Фуқаро Феруза Омонова ушбу нодавлат таълим муассасасининг директори лавозимида ишлаган ва муассасанинг ташкил бўлишида бевосита бош-қош бўлган. Азиз Ҳамидов эса ўзини регионал директор деб атаган.\nТаълим муассасаси томонидан ўқувчиларга бу дастур – университет олди тайёргарлик дастури экани, бу таълим муассасанини битириб, имтиҳонларни муваффақиятли топширган ўқувчилар Буюк Британия, АҚШ, Австралия ва Ирландия давлатларидаги университетлардан ташқари, Тошкент шаҳридаги Турин Политехника университети, Сингапур менежментни ривожлантириш институти ва Халқаро Вестминстер университетига иккинчи курсдан, ҳеч қандай имтиҳонларсиз қабул қилиниши ҳақида маълумотлар берилган.\nТаҳририятга шикоят билан келган абитуриентлар таълим муассасасига қабул жараёнида мутассаддилар томонидан алдов ишлатилгани, дарслар жуда тез ўтилгани сабабли кўп мавзуларга тушуна олишмагани, якуний имтиҳон вақтида ўтилмаган мавзулардан ҳам саволлар тушгани, имтиҳондан эса деярли барча ўқувчилар йиқилгани, қолаверса имтиҳон варақаларини кўришга рухсат бўлмагани ва апелляция топшириш имкони ҳам берилмаганини маълум қилишди. Ўқувчиларнинг дардини тинглагач, таълим муассасасида бўлиб, Азиз Ҳамидовнинг ўзидан изоҳ олдик.\nУнинг айтишича, таълим муассасаси олган лицензия фақатгина мактабдан ташқари таълим бериш ҳуқуқини берар экан.\n«Ўзбекистон учун «Foundation» янги дастур. Биз бу дастурни ўқитадиган Ўзбекистондаги биринчи марказмиз. Бу ўрта таълим ҳам, олий таълим ҳам эмас – бу алоҳида дастур. Бу ерда, Ўзбекистон дунё таълим тизимини энди ўзлаштираётганини ҳам инобатга олиш керак, «Foundation» дастурини ўқиб, имтиҳонлардан қониқарли баҳо олган ўқувчилар NCUK университетларида имтиҳонларсиз, иккинчи курсдан ўқишни давом эттириш имкониятига эга бўлади.\n«Foundation» дастури Англияда олий таълимнинг бир қисми ҳисобланмайди. Англияда мактабда 12 йил, бакалавр даражасига эришиш учун эса 3 йил ўқилади», – дейди у.\nШунингдек, унинг қўшимча қилишича, марказда йўл қўйилган аксарият хато ва камчиликларга, қолаверса ҳақиқатга тўғри келмайдиган ваъдалар берилишига, муассасанинг собиқ директори Феруза Омонова томонидан йўл қўйилган.\nА.Ҳамидовга кўра, «BRITISH FOUNDATION TASHKENT» нодавлат таълим муассасаси вакиллари Ўзбекистондаги хорижий олий таълим муассасалари билан музокаралар олиб борган. Бироқ, музокараларда ушбу университетлар томонидан талабалар умумий асосларга кўра қабул қилиниши, «NCUK foundation» дастурини тамомлаганлар учун алоҳида имтиёз ёки устунлик ҳуқуқи берилмаслиги маълум қилинган.\nЛекин, таҳририятга мурожаат қилган марказ ўқувчилари тақдим этган видеолавҳаларда Азиз Ҳамидов абитуриентларга ушбу таълим даргоҳини битириб, Тошкентдаги Вестминстер ва Турин политехника университетлари ҳамда Сингапур менежментни ривожлантириш институтларига имтиҳонларсиз, тўғридан-тўғри иккинчи курсдан ўқишга қабул қилинишларига ишонтирган.\nБундан ташқари, бу каби маълумотлар «Севимли» ва «Менинг юртим (MY5)» телеканаллари орқали ҳам эфирга узатилган.\nБу ҳолатга янада аниқлик киритиш мақсадида Тошкент шаҳридаги халқаро Вестминстер ва Турин политехника университетлари ҳамда Сингапур менежментни ривожлантириш институти билан боғландик. Мазкур олий таълим муассасалари деярли бир хил: «BRITISH FOUNDATION TASHKENT» билан ҳеч қандай шартнома, келишув ёки меморандум бўлмагани, «NCUK foundation» сертификатларига эга ўқувчиларнинг номзодлари эса индивидуал тарзда кўриб чиқилиб, инглиз тили даражасини тасдиқловчи тегишли сертификатлари бўлган тақдирдагина, ушбу таълим даргоҳларининг айнан биринчи босқичи (курси)да ўқиш учун ҳужжат топшириши мумкинлигини маълум қилишди.\nБундан ташқари, Тошкент шаҳридаги Сингапур менежментни ривожлантириш институтининг маркетинг бўйича катта менежери қуйидагиларни маълум қилди: «Бу нодавлат таълим муассасаси Тошкент шаҳридаги Сингапур менежментни ривожлантириш институти билан ҳеч қандай шартнома ёки меморандум йўқлигига қарамай, ўз тарғибот ишларида бизнинг институт номини бемалол ишлатиши жуда ҳайратланарли ҳол. Ўзбекистон Республикаси Олий таълим қонунчилигига кўра, 11-синфни битирган ўқувчилар олий таълим муассасасининг иккинчи босқичига ўқишга қабул қилинмайди».\nДарҳақиқат, «BRITISH FOUNDATION TASHKENT» нодавлат таълим муассасасида коллеж ва лицей битирувчиларидан ташқари, 11-синф мактаб ўқувчилари ҳам таҳсил олишган.\nҲайратланарлиси, Азиз Ҳамидовнинг сўзларига кўра, собиқ директор Феруза Омонова бошчилигидаги аввалги раҳбариятнинг қилган энг катта хатоси: мактабда ўқиётган болаларни параллел тарзда ўқишга қабул қилгани экан. Ваҳоланки, айнан ушбу маълумот Азиз Ҳамидовнинг шахсан ўзи томонидан 2019 йил январь ойида «NCUK foundation Tashkent» телеграм-гуруҳига ташланган видеода айтиб ўтилган эди.\nТарафларнинг қарама-қарши фикрларига ойдинлик киритиш мақсадида Феруза Омонова билан ҳам учрашиб, суҳбатлашдик. Омонова гарчи таҳририятга ташриф буюрган бўлсада видеоинтервью беришни истамади. Унинг хоҳишига кўра, суҳбат аудио шаклида ёзиб олинди.\nАйтиш мумкинки, суҳбат чоғида Омонова Азиз Ҳамидов у кишини нимада жавобгар деб ҳисоблаётган бўлса, худди ўша масалаларни Ҳамидовнинг ўзига юклади. Феруза Омонова билан бўлган суҳбатдан қуйидаги иқтибосларни келтиришимиз мумкин:\n– «Мен директор бўлишимга қарамай, Азиз Ҳамидов мени ҳеч қандай ишга аралаштирмас эди»;\n– «Таълим сифатига Жениффер Крисп деган академик директор жавобгар бўлган»;\n– «Менинг фикримча, Азиз Ҳамидов болаларни Англияга жўнатмаслик ва ўзи Тошкент шаҳрида очишни режалаштираётган университетига ўқишга олиш мақсадида, имтиҳон баҳоларини атайин пасайтирган бўлиши мумкин»;\n– «Азиз Ҳамидов ўқувчиларнинг орқасидан, уларни ҳақорат қилар эди»;\n– «Азиз Ҳамидов битта ўқувчини қасддан, ноқонуний тарзда марказдан ҳайдаб юборган, уни ўқишдан ҳайдаш тўғрисидаги буйруқ ноқонуний бўлгани учун мен уни имзоламаганман»;\n– «Азиз Ҳамидов ўқувчиларга нисбатан адолатсизлик қилди. Болалар имтиҳондан йиқилганларидан кейин, уларга апелляция топшириш имконини бермади».\nБироқ, Феруза Омонова Азиз Ҳамидов манзилига айтилган юқоридаги гапларини тасдиқловчи бирор-бир ҳужжат тақдим этмади.\n«Ўқувчилар билан бўлган ҳолат қонуний, лекин адолатсиз бўлди», – деб ҳисоблайди муассасанинг айни кундаги собиқ директори.\nМутассадилар ўртасида юзага келган бу низода, таълим муассасасида 7000 АҚШ доллари эвазига ўқиган ёш авлод ва уларнинг ота-оналарида нима айб бор, деган савол туғилиши табиий. Лекин танганинг иккинчи томони бўлганидек, бу таълим муассасасида ўқиганлар ва уларнинг ота-оналари ўз вақтлари ва нақдларига эътиборсиз бўлгани турган гап. Чунки, бу марказга ўқишга кириш шартномасида муассаса вакиллари томонидан ваъда қилинган айрим кафолатлар акс эттирилмаган.\nМисол учун, шартноманинг 6-бандида ёзилишича, «Марказда дастурни ўзлаштириб, имтиҳонлардан ўтиш баллини олган ўқувчиларга NCUK университетларига кириш кафолатланган. Ўқувчининг қайси университетга кириши эса олган балларига боғлиқ», деб ёзилган, яъни Тошкент шаҳрида жойлашган халқаро университетларда ўқишни давом эттириш шартномада кўзда тутилмаган. Бу фақат оғзаки равишда ваъда қилинган.\nБироз аввал Вазирлар Маҳкамаси ҳузуридаги Таълимни назорат қилиш давлат инспекцияси «BRITISH FOUNDATION TASHKENT» нодавлат таълим муассасаси лицензиясига оид қуйидаги хабарни эълон қилган эди:\nДарвоқе, журналистик суриштирувлар давомида шуни аниқладикки, айни кунда Феруза Омонова таъсисчилар билан юз бераётган келишмовчиликлар сабаб ўқув марказидаги эгаллаб келган лавозимидан бўшатилган. Омонова ўзининг ишдан бўшатилишини ғайриқонуний деб ҳисоблаб, судга даъво ариза киритган. «Омонова ҳам фаришта эмас» деб ҳисоблаётган Азиз Хамидов эса унга қарши жиноят иши қўзғатишни сўраб прокуратура органларига шикоят қилган.\nУшбу суриштирувда айтилган гаплар қанчалик рост ёки йўқлиги, ким ҳақ ва ким ноҳақлиги, ким кимнинг олдида жавобгарлигини ваколатли органлар ҳал қилади. Биз эса фақатгина очиқ қолган саволларни айтиб ўтишни лозим топдик, холос.\nМарказ олган лицензия Ўзбекистонда бу турдаги таълимни бериш учун етарли асос бўла оладими?\nМарказ мутассаддилари томонидан берилган ваъдаларнинг ёлғон бўлиб чиққани ва бунинг орқасидан инсонлар бир неча ўн миллион миқдордаги пулларига куйиб қолгани ҳуқуқни муҳофаза қилувчи органлар томонидан кўриб чиқиладими?\nУшбу марказдаги таълим тури ва унинг сифати ким томонидан назорат қилиниши лозим эди ва нима учун ўз вақтида назорат қилинмаган?\nУшбу таълим муассасасида ўқиб, бугунги кунда ҳеч қаерга ўтмаётган сертификатларга эга бўлган ўқувчилар қисмати нима бўлади?\nKun.uz таҳририяти ўнлаб фуқароларнинг норозилигига сабаб бўлаётган мазкур низога ваколатли давлат идоралари эътибор қаратишига умид билдириб қолади.


Оғир атлетика бўйича Ўзбекистон Кубоги очилиш маросими бўлиб ўтди / Olamsport.com\nЮздан зиёд ўғил болалар ва етмишга яқин қизлар иштирок этиши кутилаётган мусобақада юртимизнинг энг кучли ҳамда терма жамоага номзод атлетлари супачага кўтарилади.\nЭркаклар -55 кгдан 109+ кг вазнлилар ҳамда аёллар ўртасида -45 кгдан 87+ кг вазн тоифасигача спортчилар медаллар учун кураш олиб боришади.\nМусобақа очилиш маросимида Ўзбекистон республикаси касаба уюшмалари вакили Баҳодир Таджиев, Ўзбекистон оғир атлетика федерацияси вице-президенти Шахрилло Маҳмудов, оғир атлетика фахрийлари ва кўплаб меҳмонлар иштирок этишди.\nЎзбекистон республикаси касаба уюшмалари вакили Таджиев Баҳодир Муҳитдинович сўзга чиқиб, юртимизда оғир атлетика спорти ривожи учун қилинаётган ишлар, эришилаётган ютуқлар ва бундан кейин амалга оширилиши зарур бўлган ишлар ҳақида фикр билдирди.\nШунингдек, Ўзбекистон оғир атлетика федерацияси вице-президенти, "Ўзбекистон Республикасида хизмат кўрсатган спорт устози" фахрий унвони соҳиби Махмудов Шахрилло Шарипович сўзга чиқди.\n"Бугун мана Токио Олимпиадасидан кейинги дастлабки мусобақада кўришиб турибмиз. Янги цикл бошланмоқда. Ортда қолган Олимпиадада юртимиз шарафини 4 нафар оғир атлетикачи ҳимоя қилган бўлса, уларнинг уч нафари касаба уюшмалари аъзоси ҳисобланарди. Шу сабабли, фурсатдан фойдаланиб, уюшма аъзоларига ҳамкорлик учун миннатдорчилик билдирмоқчиман. Акбар Жўраевнинг ғалабаси нафақат спортчи, Ўзбекистон оғир атлетика терма жамоаси, балки барчамизники.\nУмид қилиб қоламиз, бугун мамлакат кубогида супачага кўтарилаётган ёш спортчиларимиз ичидан ҳам Парижда бўладиган келгуси Олимпиада ғолиб ва совриндорлари чиқади. Риода олтин медални қўлга киритдик, Токиода ҳам олтинга эга чиқдик. Шунинг учун, Парижда кумуш олсак ҳам натижамиздан қаноатланишмайди. Аммо Олимпиадада ҳар қандай медаль шунчаки қўлга киритилмаслигини ҳам таъкидлаб ўтмоқчиман. Бир нафар спортчи бу даражага кўтарилгунча, қанчадан-қанча инсон меҳнат қилади.\nБарчангизни кўриб турганимдан яна бир бор хурсандман. Ўйлайманки, Кубок баҳслари муросасиз курашлар остида ўтади ва кўплаб қувонарли лаҳзаларга сабаб бўлади", - деди Шахрилло Махмудов.\nШунингдек, тадбир давомида Токио олимпиадаси чемпиони Акбар Жўраев, Ўзбекистон терма жамоаси мураббийлари Баҳром Мендибоев ва Эржас Болтаев ҳамда спортчининг биринчи мураббийи Фарход Мирзажоновга миллий зар тўнларимиз кийдирилди.\nТадбир сўнгида мамлакат мадҳияси янгради ва мусобақа расман очиқ деб эълон қилинди.\nЭслатиб ўтамиз, оғир атлетика бўйича Ўзбекистон кубоги баҳслари Чирчиқ шаҳрида бўлиб ўтади ва 20 сентябрга қадар давом этади.\n"Атлетико" Фелипега 2024 йилга қадар шартнома таклиф қилади 0


Эрон барча саволларга ойдинлик киритди, бироқ...\nАтом энергияси халқаро агентлиги раҳбари Муҳаммад ал-Барадей Эрон ядровий дастурига оид янги ҳисобот бўйича мунозараларни якунлади.\nХабарларга кўра, у Эрон ўз ядровий дастури борасида шу вақтгача туғилган ҳамма саволларга ойдинлик киритганини айтган. Бироқ айни вақтда БМТ чақириқларига қарамай, Эрон уранни бойитишни давом эттираётганини ҳам қайд этган.\nАҚШ, Буюк Британия, Франция ва Германия яна бир бор Эронга қарши янада кучайтирилган санкциялар қўллашга чақирди. Бу давлат ҳукуматлари таъкидича, расмий Теҳрон ўзига қўйилган талабларни бажараётгани йўқ.\nЭроннинг Атом энергияси халқаро агентлигидаги элчиси Али Асқар Султония эса агентлик ҳисоботи Эроннинг ўз ядровий дастурига оид вазиятни очиқ-ойдин баён қилгани ва келгуси санкцияларга огоҳлик билан қараётганини кўрсатишини таъкидлади.


Дунёнинг 10 та энг йирик банки криптовалюта яратиш устида ишламоқда\n23:22 / 31.08.2017\nДунёнинг энг катта 6 та банки – Barclays, Credit Suisse, Canadian Imperial Bank of Commerce, HSBC, MUFG ва State Street рақамли валюта яратиш бўйича лойиҳага кирди. Улар валютани кейинги йилда ҳисоб-китоблар ва молиявий битимлар клиринги учун жорий қилишмоқчи. Бу ҳақда The Financial Times нашри хабар бермоқда.\nUBS яратишни бошлаган криптовалюта устида Deutsche Bank, Santander, BNY Mellon ва ICAP банклари ҳам ишламоқда. Бу валюта utility settlement coin (тўлов учун қулай пуллар) деб номланган. Банклар, шунингдек, марказий банклар ва тартибга солувчилар билан музокаралар олиб бормоқдалар, 2018 йил давомида эса йил охиригача криптовалюта билан биринчи операцияларни бошлаш учун улар билан ҳамкорлик ҳақида келишувга эришиш режалаштирилмоқда.\nUBS’нинг молия-технологик инновациялар бўйича директори Хайдер Жеффрининг айтишича, технологияни жорий қилиш бир неча босқичда ўтади. 2018 йил охиригача амалга оширилиши режалаштирилаётган биринчи қадам банклар ўртасида турли валюталарда тўловларни амалга ошириш бўлади. Технологияни қимматбаҳо қоғоз билан операцияларга жорий қилиш мураккаброқ, чунки бунинг учун уларнинг ўзини блокчейнга ўтказиш керак, йўқса вақтни тежаш ва захиралар учун капитални камайтириш кўринишида наф олишнинг иложи бўлмайди.\nБлокчейн технологияси транзакциялар ҳақидаги маълумотни блоклар кўринишида структуралашга асосланган. Транзакция амалга ошган деб ҳисобланиши учун уни математик “тасдиқлаш” керак, шундан кейин транзакциялар гуруҳи блокка ёзилади. Блокчейннинг асосий хусусияти унинг ўзгармаслигидир: битим ҳақида базага киритилган маълумотни ўчириб ҳам, таҳрир қилиб ҳам бўлмайди. Ҳаттоки энг кичик таҳрир ҳам катта ҳажмдаги ҳисоблаш ресурсларини талаб қилади.\nкриптовалюта рақамли валюта


“Навбаҳор” мухлисларига бепул ифторлик\n23 май, 2018, 17:09\nPepsi Суперлига 13-доирасида Наманганнинг “Навбаҳор” клуби ўз майдонида Олмалиқнинг АГМК жамоасини қабул қилади. Айни пайтда юртимизда муқаддас Рамазон ойи ҳукмрон. “Навбаҳор” ПФК раҳбарияти муқаддас ой шарофати билан савоб ишга қўл урди. “Навбаҳор” – АГМК учрашувига ташриф буюрадиган мухлислар учун бепул ифторлик егуликлари тарқатиладиган бўлди. Рўзадорлар “Навбаҳор” – АГМК баҳсининг танаффус пайтида “Марказий” ўйингоҳ секторларида яратилган қулайликлардан фойдаланиб, бемалол ифторлик қилиб олишлари мумкин. Бу ҳақда клуб матбуот хизмати хабар бермоқда.\nШунингдек, "Навбаҳор" мухлислари учун янада енгиллик яратиш мақсадида, клуб раҳбарияти томонидан “Навбаҳор” атрибутикалари 20 фоизлик чегирма билан сотувга чиқарилди. Энди жамоанинг атрибутикаларини ўзингизга қулай нархларда харид қилишингиз мумкин.\nЭслатиб ўтамиз, “Навбаҳор” - АГМК учрашуви 26 май куни соат 18:50да бошланади.


Кексайишни бошқариш ёки тўхтатиш мумкинми? » MUZAFFAR.UZ\nБиологлар кексайишни тўхтатадиган моддани аниқлашди\nҚаттиқ ҳаяжон, руҳий зарба ва сиқилишлар қариш жараёнини тезлаштириб, умрни қисқартиради.\nАмерикалик биологлар инсон организмининг кексайишига қарши кураша оладиган моддани топишди.\nИндиана университети олимлари ўтказишган тадқиқотлар ҳақида Molecular Psychiatry журналида батафсил ёритилган.\nОлимлар эркин яшовчи семиз қуртларнинг ДНКсини ўрганиб чиқишди ва турли гуруҳлардаги одамлар билан тадқиқот ўтказишлари оқибатида руҳий ҳаяжон таъсирини ва умрнинг давомийлигига таъсир қилувчи яхши ёки ёмон кайфиятларни аниқловчи бир талай генларни аниқлашга муваффақ бўлишди.\nШундай ген омилидан бири ank3 бўлиб, у асаб тўқималари ҳосил бўлишида иштирок этувчи аникирин 3 оқсилини шартли белгилар билан ифодалайди.\nАниқланган генларнинг фаоллиги ёш ўтган сайин ўзгаришини ва руҳий ҳаяжонларга мойил ва руҳий зарбаларга дуч келган кишиларнинг генларидаги фаолият эрта қариш ва умрни қисқартириш билан узвийлигини аниқлашди.\nТадқиқотнинг биринчи босқичида олимлар C.elegans қуртларини антидепрессант миансерин таъсирига дучор қилишди. Тадқиқотчиларнинг қайд қилишларича, бу усул қўлланилганда нематода (Лот. Nematoda) - йирик қуртларнинг умри узайган. Биологлар қуртларнинг организмида 231 та ген антидепрессантларга жавобан фаоллиги ўзгаргани, инсонларда шу каби генлар 347 та эканлиги маълум бўлди.\nИнсонлардаги руҳий ҳаяжон аломатлари билан боғлиқ алоқалар текширилганда, ank3 гени билан қўшиб ҳисобланганда, 134 та ген ажратилди.\nБиологлар ank3 генининг фаоллигини руҳий бузилишларга, шунингдек, ўз жонига суиқасд қилишга мойил мижозлардан 700 нафарининг қон таҳлили намунаси асосида ўрганиб чиқишди. Барча таҳлиллар ген тезлигининг юқори босқичда эканини кўрсатди. Олимлар кексайиш генини жиловлашга, узоқ умр кўришга ёрдам бериши мумкин бўлган бир талай моддалар: докозагексаен кислотаси, пирацетам, кверцетин, Д витамини ва ресвератролдан фойдаланишни таклиф қилишди.\nБиологлар, шунингдек, эстроген тоифасига мансуб бириктирувчи мавжуд дорилар - антидиабетиклар ва рапамицинларни ҳам тавсия қилишди. Бироқ уларнинг самараси ўз тасдиғини топиши учун тадқиқотларни яна давом эттириш зарур.\nМузаффар МУҲАММАДНАЗАР таржимаси.\n2016 йил. Манба: "Сабо" газетаси.\nБўлим: Сирли олам / Психология ва саломатлик\nКўрилган: 2 666\nТадбиркорлар йўлларга камералар ўрнатиши мумкин: бундан аҳолига қандай фойда?\nЧоп этилган: 11-12-2020, 02:52\n7 ИНСОН ЧАНГАЛДА - 2\nЧоп этилган: 2-11-2020, 03:11\nЧоп этилган: 26-01-2021, 07:27\nАжални ортда қолдириб…\nЧоп этилган: 1-02-2021, 06:49\nЧоп этилган: 8-01-2021, 03:11\nОйпарастлик хавфли касалликми?\nЧоп этилган: 19-01-2021, 21:58


"QIZILQUMSEMENT" АЖ расмий веб-сайти “QIZILQUMSEMENT” АЖ да НАВРЎЗ АЁМИ. » Официальный сайт АО "QIZILQUMSEMENT"\nГлавная » Корхона хакида » Янгиликлар » “QIZILQUMSEMENT” АЖ да НАВРЎЗ АЁМИ.\n“QIZILQUMSEMENT” АЖ да НАВРЎЗ АЁМИ.\nБаҳор ва янгиланиш байрами – “НАВРЎЗ” ўлкамизнинг турли гўшаларида ҳамон кўтаринки кайфият, шоду -хуррамлик билан нишонланмоқда. Қай бир ташкилот, маҳалла, оилага кириб борманг, ушбу айёмни зўр қувонч, тотувлик, тўкинлик, бағрикенглик билан ўтказилаётганига гувоҳ бўласиз. Ана шундай файзли тадбир 2015 йил 20 март куни “QIZILQUMSEMENT” АЖ да НАВРЎЗ АЁМИ жуда катта тантанага айланди. Акциадорлик жамиятининг 3500 нафар жамоаси байрамни дўстлик, биродорлик, шодлик ва тўкинчилик билан кутиб олишди. Тадбирни “QIZILQUMSEMENT” АЖ нинг бош директори Рустам Айходжаев очди ва барча жамоани байрам билан табриклади.\nШундан кейин корхонанинг катта майдонида 42 та бўлинмалари орасида миллий таомлар, баҳор пишириқлари, миллий сахна безаклар ва лапар ва яллалар билан кўрик танлов, сумалак сайли бошланиб кетди.\nСанъатни қойил қилган саноатчилар.\nКатта саҳнада қўшиқ айтаётган, рақс тушаётган корхона ишчиларини ҳақиқий саъноткорлардан ажратиб бўлмай қолди. Махсус саҳна либосларида андижонча, хоразимча рақсларни маромига етказиб ижро этишди. Шунингдек, татарча, рус, озарбойжон тилларида янграган яллалар, Ватан, она ва мехр мухаббат ҳақидаги қўшиқлар кўпмиллатли корхонада фаолият юритаётган ишчиларнинг ўзаро ҳамжиҳатлигидан дарак беради.\nШунингдек, тўқиш, тикиш ишлари, миллий либослар кўргазмалари, зардўзлик, каштадўзлик сингари қўл ишлари намойиш этилди. Хар бир жамоа ўзига бириктирилган жойни ана шундай миллий кўринишда безатдилар. Санъатга қизиқувчилар орасида фолъклор жамоалари тузилди, лапар, яллаларни қоилмақом қилиб ижро этишди.Қизиқчи йигитларнинг юрагида ўти борлиги, истеъдоди томошабинларни ҳайратлантирди. Улар тайёрлаган байрам дастури, ҳазил-мутойибалар ҳам касбимизга доир. Сценарий пишиқ, қизиқарли тузилган. Четдан мутахассис келиб тузиб бергани йўқ. Булар хаммаси ўзимизнинг ёш шижоатли йигит қизларимизнинг чиқишлари эди халос. Байрамда рақсга тушмаган, хурсанд бўлмаган одам қолмади.\n“Энг яхши бадий чиқиш” танловида “Таъмирлаш корхонаси” 1-ўринни, 2-ўрин Корхона бошқармаси ходимларига берилди, ўзининг ижодкорлиги, кулгили саҳна кўринишлари билан ҳаммани лол қолдирган Тоғ-кон мажмуаси ишчи ходимларига 3-ўрин берилди.\nНаврўз сайлидан бир кун аввал сумалак сайли ўтказилди. Тонг саҳарда сузилган сумалак ҳамма ишчиларга тарқатилди. Байрамларнинг байрамларга уланиб бораётганни элимиздаги тинчлик, миллатлараро тотувлик, бағрикенглик шарофатидир.\nБайрамда спорт мусобақаларига кенг ўрин берилди. Белига белбоғини чандир боғлаган курашчи йигитлар, қўчқор уриштирган ишқибозлар, тош кўтариш, арқон тортиш мусобақаларида ғайратини кўрсатган ишчилар қимматбаҳо совринларни қўлга киритдалар. Таъмирлаш бўлинмаси чилангари Ойбек Раҳманов курашда барча рақибларни устидан ғалаба қозониб, қимматбаҳо совғаларни қўлга критган бўлса, Цемент қадоқлаш бўлинмаси ишчиси Холмуродов Рамозон хам кўпнинг олқишига сазовор бўлди.Айниқса таъмирла механикаси бўлинмаси иқтисодчиси Феруза Нуруллаеванинг даврага от миниб чиқанини кўрганлар қийқириб юборишди.\nЎзбек қизларининг шарқона одобу ҳаёси билан бир қаторда, йигитлардек шижоати, ғурури ҳам борлиги, мардлик, жасурлик йигитлардек қизларга ҳам ярашади.\nТўкинлик , дўстлик абадий бўлсин.\nКорхонамизда байрам сайли кечгача давом этди.Ўзининг салоҳияти билан юксалиб бораётган “QIZILQUMSEMENT” АЖдаги аҳиллик, бирдамлик, ўзаро хурмат-эътиборга хар қанча хавас қилса арзийди. Наврўз эса уларнинг кўнглига Ватанга бўлган муҳаббат, қадимий байрамларимизга ҳурмат, қадрятларимизни қадирлаш ҳисларини солгани билан аҳамиятли бўлди. Наврўз байрамини нишонлаш давлат сиёсати даражаси кўтарилгани, тарихимизга бўлган эътибор, қадриятларимиз юксалаётганинг яна бир исботидир. 3 минг йиллик ўтмишга эга, миллий ғуруримиз бўлган Наврўз яшариш ва яшнаш фасли баҳор каби қайта-қайта элимизга меҳмон бўлаверади.\n8 март Халқаро хотин-қизлар байрами муносабати билан 2015 йил 6 март куни соат 10-00 да корхона мажлислар залида 200 нафар ишчи хотин - қизларни байрам билан табриклаш маросими бўлиб ўтди. Тадбирни “QIZILQUMSEMENT” АЖ бош директори Рустам Айходжаев байрам табриги билан очиб бердилар ва бир гуруҳ фаол хотин-қизларга фахрий ёрлиқларни тантанали равишда топширди. Тадбир давомида хонанда Жавлон Элибоев ҳамда корхонада ишлаётган ёш истъедодли хонандалар иштирокида концерт дастури намойиш этилди.\n2015 йил Халқаро хотин-қизлар байрами муносабати билан 2015 йил 6 март куни соат 15-00 да корхона Сиҳатгох банкетлар залида 285 нафар хотин - қизларга байрам дастурхони ва концерт дастури ташкил қилинди. Тадбирни “QIZILQUMSEMENT” АЖ бош директори Рустам Айходжаев байрам табриги билан очиб бердилар ва бир гуруҳ фаол хотин-қизларга фахрий ёрлиқларни тантанали топширди. Концерт дастури намойиш этилди.\n2015 йил 5 март куни “QIZILQUMSEMENT” АЖда сиҳатгоҳида 8 март Халқаро хотин-қизлар байрами муносабати билан “ИБРАТЛИ КЕЛИНЧАК” мавзусида кўрик танлов ўтказилди. Кўрик танловни ўтказишдан мақсад, қизларни мустақил турмушга тайёрлаш, “ Оила муқаддас даргоҳ” бу гояни қизлар онгига сигдириш, оилада қайнона ва келин муносабатлари, қадриятларимизга кўра оилада келиннинг ўрни каби вазифаларни ўз ичга қамраб олган холда тайёргарлик кўрилди.\nКорхона маъмурияти, касаба уюшмаси қумитаси ва бошланғич ташкилоти ҳамкорлигида ташкил этилган бу тадбирда корхонанинг олти нафар зукко қизлар ўзаро белашдилар. Улар тезкор савол-жавоб бахсида, алла айтишда, пазандаликда хамда эркин мавзуда ўз маҳоратларини намоён этиб, барчанинг олқишига зазовор бўлишди.\nБаҳорнинг илк кунларида ўтказилган тадбир корхонамизнинг илғор қиз ва аёллари қалбига яна кутаринки байрам кайфиятини улашди.\nТанловда Альбина Дмитриева ва Гулмира Сайфуллаевалар биринчи ўринни эгалади, учинчи ўринни Хурият Мирзақандовага насиб қилди. Иштирокчи қизларимизга номинация бўйича ғолиблик дипломлари, Касаба уюшмаси қумитаси томонидан қимматбаҳо эсталик совғалари топширилди.\nБу қилаётган самарали ишларимиз корхонамиздаги хотин-қизларимизни ижтимоий-сиёсий фаоллигини янада ошириб, уларни оила. Жамият ва давлат қурилишидаги вазифаларни ҳал этишдаги ролини оширишга замин бўлиб хизмат қилади.\n2015 йил 27 феврал куни “QIZILQUMSEMENT” АЖда сиҳатгоҳида 8 март Халқаро хотин-қизлар байрами ҳамда Ўзбекистон халқ шоираси “Зулфия”нинг 100 йиллиги муносабати билан “Балли қизлар” мавзусида кўрик танлов ўтказилди. Кўрик танловни ўтказишдан мақсад, қизларни мустақил турмушга тайёрлаш, “Оила муқаддас даргоҳ” бу гояни қизлар онгига сигдириш, оилада қайнона ва келин муносабатлари, қадриятларимизга кўра оилада келиннинг ўрни каби вазифаларни ўз ичга қамраб олган холда тайёргарлик кўрилди.\nКорхона маъмурияти, Маънавият тарғибот бўлими, Касаба уюшмаси қумитаси ва Хотин қизлар қўмитаси бошланғич ташкилоти ҳамкорлигида ташкил этилган бу тадбирда корхона 41 ётоқхонасида яшовчи ишчи ходимларининг фарзандлари яни беш нафар зукко қизлар ўзаро белашдилар. Улар тезкор савол-жавоб бахсида, алла айтишда, пазандаликда хамда эркин мавзуда ўз маҳоратларини намоён этиб, барчанинг олқишига зазовор бўлишди.\nБаҳорнинг илк кунларида ўтказилган тадбир корхонамизнинг илғор қиз ва аёллари қалбига яна кутаринки байрам кайфиятини улашди. Касаба уюшмаси қумитаси томонидан қимматбаҳо эсталик совғалари топширилди.


“Хотира-79” жамоасига техник мағлубият ёзилди\n6 октябрь, 2018, 17:15\nПро лига 28-тур учрашувлари доирасидан ўрин олган “Ғиждувон” – “Хотира-79” учрашуви ўтказилмайди. Бунда мезбонларга техник ғалаба, меҳмонларга эса техник мағлубият ёзилади. Бу ҳақда ПФЛ расмий сайти хабар бермоқда.\nЧунки “Хотира-79” жамоаси сафар учрашувига мураббийлар штабисиз ташриф буюрди. Ғиждувонга Уйчидан фақатгина 14 нафар футболчигина келди холос. Жамоанинг натижаси учун жавоб берадиган мураббий, жамоага масъул – маъмур, футболчилар соғлигига жавобгар саналувчи клуб шифокори эса номаълум сабабларга кўра ўйинга кела олмади. Шу сабабдан учрашув комиссари ўйин ўтказилмаслигини лозим топди.\nТаъкидлаш жоиз, олдинроқ Уйчи туманининг “Хотира-79” клубига Про-Лига 22-туридан жой олган “Лабса” — “Хотира-79” сафар ўйинига ҳам бора олмагани сабаб техник мағлубият ёзилган эди.\nДавралар оралиғида молиявий муаммоларга дуч келган мазкур клубнинг Про лигада иштирокини давом эттириши масаласи тез кунларда ПФЛ комиссияси томонидан кўриб чиқилади.


hidoyat.uz – “Мовароуннаҳр” нашриётининг сайти - ҚУРЪОНДА ЗИКР ЭТИЛГАН АНОР\nҚУРЪОНДА ЗИКР ЭТИЛГАН АНОР\n2016 йил 23 феврал\nАнор нафақат дастурхонимиз кўрки, балки кўнглимизни хушловчи шифобахш неъматдир. Айниқса, унинг нордон доначалари безгак хуружида ва меъда яллиғланишида катта наф берувчи омил сифатида қўлланилади. Нордон анорнинг пўсти, айниқса, куйдирилгани жароҳатлар учун дори бўлиб, уруғи асал билан бирга тиш ва қулоқ оғриғига фойда келтиради.\nАнор йўтални тўхтатади, талоқ касалликлари, юракнинг бежо уришида ижобий таъсир кўрсатади. Шунингдек, юз терисини тиниқлаштиради.\nХалқ табобатида анор пўстлоғи ва гули ичбуруғ, сариқ касалликларига даво сифатида қўлланилади.\nЗамонавий тиббиётда анор меваси ва унинг шарбати оғир хасталикларни бошидан кечирган кишиларга дармондори сифатида тавсия этилади.\nУй шароитида анор пўстлоғидан қайнатма тайёрлаш учун оғзи ёпиладиган чинни ёки сирланган идишга 200 грамм сув ва бир чой қошиқ майдаланган мева пўсти солиниб, 15 дақиқа давомида қайнатилади. Қайнатма 2 соат давомида тиндириб қўйилгач, сузиб олинади. Ундан кунига овқатдан олдин уч марта бир ош қошиқдан ичилади.\nАнорнинг янги сиқиб олинган шарбати эса қонни тозалайди. Бироқ анор шарбатини гастрит (меъда яллиғланиши), геморрой (бавосил) ва меъда шираси нордонлигининг ортиб кетишида истеъмол қилиш мумкин эмас.\nОғриган томоқни анор шарбати билан чайиш ва шарбатни озгина асал билан истеъмол қилиш дарддан фориғ бўлишингизда ёрдам беради.\nОгайо университети олимлари томонидан олиб борилган тадқиқотлар натижасида анорни доимий равишда истеъмол қилиш кўкрак бези саратони хавфини сезиларли равишда камайтириши аниқланди.\nЗебо ОМОНОВА тайёрлади.\n762 марта ўқилган.


28 касаба уюшма дастури Россия ва Беларус билан келишилган\n10 Sentabr 12:35 / Published in Жаҳон\nРоссия ва Беларус 28 касаба уюшма дастурини келишиб олдилар\nРоссия президенти Беларуслик ҳамкасби Александр Лукашенко билан Кремлда ўтказилган музокаралар натижаларини шарҳлар экан, касаба уюшмалари дастурлари тўғрисидаги келишувни эълон қилди.\n«Биз иқтисодиётнинг турли соҳаларида Россия ва Беларусия қонунчилигини бирлаштиришга қаратилган 28 та касаба уюшма дастури ҳақида гапираяпмиз. Улар икки мамлакат хўжалик юритувчи субъектларининг иш шароитларини текислашга, умумий молиявий ва энергия бозори, қишлоқ хўжалиги сиёсатига мўлжалланган. Ва бугун мен мамнуният билан қайд этмоқчиманки, барча 28 дастур мувофиқлаштирилди», — деди Путин.\nУнга кўра, иттифоқ дастурларини тасдиқлаш режалаштирилган Россия ва Белоруссия Иттифоқи Давлати Олий Давлат Кенгашининг йиғилиши 2021 йил охиригача бўлиб ўтади.\n«Эртага биз уларни Минскдаги Иттифоқ штати Вазирлар Кенгашининг йиғилишида маъқулламоқчимиз, шундан сўнг улар Иттифоқ давлати Олий Давлат Кенгашининг тасдиғига тақдим этилади, унинг йиғилиши охиригача ўтказилиши режалаштирилган», деди Россия раҳбари.\nУ Лукашенка билан «жадвалларни кўриб чиқишга ва кўпроқ ёки камроқ сана белгилашга» рози бўлганини тушунтирди.\nУмумий тўлов майдони Путин Россия ва Беларус миллий тўлов тизимларини бирлаштиришни ва Иттифоқ давлати ичида ягона макон яратишни режалаштираётганини маълум қилди.\nПутиннинг таъкидлашича, ишлаб чиқилган касаба уюшма дастурларининг баъзилари икки мамлакатнинг солиқ ва божхона қонунчилигини уйғунлаштиришга қаратилган. «Келгусида ягона пул-кредит сиёсатини шакллантиришнинг умумий кўрсатмалари аниқланди. Валюта тартибга солишни амалга ошириш, миллий тўлов тизимларини интеграциялашуви ва Иттифоқ давлати доирасида умумий тўлов майдонини яратиш», — деди Россия раҳбари.\nБундан ташқари, билвосита солиқларни йиғишнинг умумий тамойиллари тўғрисида битим имзолаш ва Иттифоқ давлати ичида бундай солиқларни бошқаришнинг яхлит тизимини жорий этиш кўзда тутилган. Бу ишнинг мақсади «товар нархининг тузилиши кўринадиган» га эришишдир, деб тушунтирди Путин.\n«Буларнинг барчаси молия бозорида адолатли рақобатни таъминлаш ва ишбилармонлик фаоллигини оширишга ёрдам беради, шунингдек, пул ювиш ва жиноий фаолиятни, шу жумладан терроризмни молиялаштириш хавфига самарали жавоб беради», — дея хулоса қилди Россия президенти.\nTagged under: ЕОИИ давлати, ИТТИФОҚИ, ТАСДИҚЛАШ\nTikTok-дан норозилик чақирувларини олиб ташлаш сўралди\nБайден: Трамп АҚШга бўлган ишончни пасайтирди


UMS мобиль алоқа оператори бош директори бошқа лавозимга тайинланди\nUMS мобиль алоқа оператори бош директори...\n07.02.2018 23:00 0 1967\nUMS мобиль алоқа оператори бош директори Сирожиддин Фахрутдинов «Ўзбектелеком» АК «Telekom kabel» МЧЖ директори лавозимига тайинланди. Катта тажрибаси инобатга олиниб, унинг зиммасига МЧЖ иш фаолиятини жадаллаштириш, кабель заводини ишга тушириш вазифаси топширилган.\nСирожиддин Фахрутдинов — Тошкент электротехника алоқа институти битирувчиси (1978−1983 й.), ихтисослиги бўйича алоқа муҳандиси.\nUMS бош директори лавозимига ўтган йилнинг февраль ойида тайинланган эди.\nУ бундан олдин «Ўзбектелеком» АК таркибига кирувчи «TELMAX ELECTRONIKS» МЧЖга раҳбарлик қилган. Аввалроқ «Коинот» ОАЖни ҳам бошқарган.\n«Universal Mobile Systems» МЧЖ бош директорининг бошқа ишга ўтганлиги муносабати билан компания техник директори унинг вазифасини вақтинча бажариб туради.\nЭслатиб ўтамиз, UMS компанияси 2014 йилнинг 1 декабрида тижорий фаолиятини бошлаган. «Радиоалоқа, радиоэшиттириш ва телевидение» давлат унитар корхонаси UMS мобиль компаниясининг таъсисчиси ҳисобланади.\nЎзбектелеком UMS Телеком кабел\nТехнология 26/03, 14:54\nТошкент автовокзалида «Ўзмобайл» замонавий хизматлар кўрсатади\nТехнология 26/03, 10:50\n«Ўзбектелеком» АК «Локомотив» клуби билан ҳамкорлик қилади\nТехнология 25/02, 17:29\n«Ўзбектелеком» чекловсиз янги «UNLIM» интернет тарифларини тақдим этди


Қорақалпоғистонда 9 минг 870 гектар майдонга буғдой экилди\n15:46 / 18.09.2015\n2016 йил ҳосили учун Қорақалпоғистон Республикаси туманларида 53 минг гектар майдонга (шундан 47 минг 498 гектар очиқ майдонга, 5502 гектар ғўза қатор ораларига) буғдой экиш режалаштирилган. Бу ҳақда "Телеграф.уз" хабар берган.\nТажрибали деҳқонлар ва олимлар тавсиялари бўйича буғдойнинг совуққа чидамли “Краснодар -99”, “Яксарт”, “Зимница” “Грация”, “Дурдона”, “Восторг”, “Аср”, “Таня” навлари экилмоқда. Шунингдек, майдонларнинг шароитига қараб 550 гектар майдонга янги навлар экилиши назарда тутилган.\nБуғдой экиш мавсумини уюшқоқлик билан оптимал муддатларда ўтказиш мақсадида 132 отрядлар ташкил қилинган бўлиб, уларга тегишли мутахассис ходимлар ва техникалар бириктирилди. Буғдой экиш ишларида 276та юқори унумли тракторлар, 133 дона дон экиш сеялкалар ҳамда бошқа юзлаб техникалар ва мосламалардан самарали фойдаланилмоқда. Уларнинг соз ҳолда самарали ишлашини таъминлаш учун 124та кўчма таъмирлаш устахоналари хизмат кўрсатмоқда.\nҲозирда 9 минг 870 гектар майдонга буғдой экилди. Экиш ишларини оптимал муддатларда ва белгиланган агротехник қоидалар асосида олиб бориш учун барча зарур чоралар кўрилмоқда.


00:20 / 13.11.2017\nAudemars Piguet Royal Oak Perpetual Calendar Only Watch 2017 соати эса дастлабки нархидан 10 марта қимматроққа - 800 минг франкка сотилди.\nUrwerk соат маркаси ва мустақил соатсоз Лоран Феррьенинг биргаликдаги ижоди маҳcули бўлган The Arpal One 100 минг франкка сотилди.\nOnly Watch аукционидан тушган маблағлар миопатия (асаб-мушак касаллиги) билан курашувчи Монако уюшмаси фойдасига ўтказилди. Аукционда иштирок этиш учун дунёнинг энг йирик соатсозлик брендлари, мустақил соатсозлар таклиф этилади. Аукционда ягона нусхада яратилган соатларгина сотилади. Ушбу аукционга 2005 йилда асос солинган ва у икки йилда бир марта ўтказилади.


Қандай қаҳвани хуш кўрасиз? - 26 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Январь » 26 » Қандай қаҳвани хуш кўрасиз?\nҚандай қаҳвани хуш кўрасиз?\nБразилиялик қаҳва ишлаб чиқарувчилар олимлардан унинг инсонларга таъсири қандайлиги ҳақида аниқлашни сўрашган. Тадқиқотда иштирок этган кўнгиллиларнинг кўзини боғлашиб, миядан чиқувчи импульсини кузатишган. Бир чашка қаҳва эркакларда таъсирчанликни ошириб, асабийликни келтириб чиқаради. Аёлларда эса севги туйғуси жўш уриши аниқланган. Олимларнинг таъкидлашича, қаҳва ҳақиқатан ҳам муҳаббат қаҳваси ҳисобланар экан. Айниқса, ишга берилган аёлларга қаттиқ таъсир қилади. Агарда сизга мақсад сари интилувчан аёллар ёқса, уни дарҳол қаҳвага таклиф қилинг.\nҚаҳва кўпчиликнинг севимли ичимлиги ҳисобланади. Унинг тетиклаштирувчи хусусияти ҳеч кимга сир эмас. Кимдир қаҳвани аччиқ ҳолида, баъзилар эса ширин ичишни хуш кўради. Руҳшунослар инсонларнинг қаҳва ичишига қараб ҳам унинг феъл-атворини аниқлайдилар. Энди сиз ҳам бу ҳақда билишингиз мумкин. Марҳамат!\nШакарсиз майда қаҳва — сиз кучли феъл-атвор соҳиби ҳисобланасиз. Қилган ноўрин ҳаракатларингиздан умуман қўрқмайсиз. Ишдаги масъулиятни ҳис этишингиз бироз қийин.\nШакарли майда қаҳва — сиз масъулиятли инсон ҳисобланасиз. Бир ишни бошлашдан аввал «Етти ўлчаб, бир кесишни» хуш кўрасиз. Дўстларингиз учун жонингизни ҳам беришга тайёрсиз.\nКўпикли қаҳва — керак бўлган вақтда ақл билан иш юритишдан кўра, қалбингизга қулоқ тутасиз. Тўғрисўзлик, қўли очиқлик ва яхшилик улашиш сизнинг асосий фазилатларингиз ҳисобланади.\nЭрувчан қаҳва — мақсад сари интилишдан умуман чарчамайсиз. Бошлаган ҳар бир ишингизни муваффақиятли якунлаб, обрў-эътиборга лойиқ бўласиз. Агарда ҳозирча кўнглингиздаги натижаларга эришмаган бўлсангиз, унда ҳали ҳаммаси олдинда.\nШакар ва сутли қаҳва — бундай тарзда ичишни хуш кўрувчилар оғир-вазмин феъл-атвор соҳиби ҳисобланади. Ўамманинг кўнглига йўл топа олишлари сабаб, бекордан-бекор тушунмовчиликлар юзага келмайди. Сиз севиш ва севилиш учун яралгансиз.\nЙирик қаҳва (каппуччино, глясе) — сизнинг феъл-атворингизни тушуниш жудаям қийин. Турли хил саргузаштларни хуш кўрасиз. Олам-олам орзу қилишдан чарчамайсиз.